JDT ikat Camilo da Silva

PEMAIN Liga Mexico daripada Brazil, Camilo Da Silva Sanvezzo akan menggantikan Diogo Luís Santo, menyarung jersi pasukan Johor Darul Ta’zim (JDT) musim ini.

Pemilik Kelab Bola sepak JDT Tunku Mahkota Johor Tunku Ismail Sultan Ibrahim bertitah Da Silva Sanvezzo akan menggantikan pemain Brazil itu yang akan meninggalkan JDT dan kembali semula ke Thailand selepas tamat kempen Piala Malaysia.

Baginda bertitah kelabnya telah lama mengintai pemain Brazil berusia 32 tahun itu yang merupakan pemain kelab Tijuana, Mexico sebelum ini.

“Kami sudah lama mahu bawa Camilo Da Silva ke JDT kerana cara permainan dia sesuai dengan JDT namun oleh kerana bajet kurang, saya kena tunggu lagi satu atau dua tahun dan bersabar.

“Alhamdulillah, kini (kami) hanya tunggu kontrak (Da Silva Sanvezzo) selesai dan dalam masa beberapa bulan sahaja lagi, kelab saya akan dapat menandatangani (sign) pemain tersebut,” titah baginda pada sidang media di Ibu Pejabat Kelab Bolasepak JDT di Stadium Sultan Ibrahim, semalam.

Turut bakal menyertai JDT adalah pemain tengah kelab Felda United FC Muhammad Daniel Amier Norhisham, tambah Tunku Mahkota Johor.

“(Selain daripada) Camilo akan datang untuk menggantikan Diogo, pada 1 Disember ini, Daniel Amir (juga) akan menjadi pemain JDT secara rasmi. Dia bintang negara yang amat berpotensi besar dan akan dapat banyak pendedahan (ketika) di JDT serta berpeluang beraksi dalam Liga Juara-Juara Asia (ACL) tahun depan,” titah baginda.

Tambah Tunku Ismail, JDT juga akan menghantar pasukan yang seimbang untuk penyertaan dalam saingan Piala Malaysia dan ACL musim depan.

Baginda bertitah, disebabkan dua pertandingan besar itu sering tertangguh dan memberi kesan kepada persiapan pemain, keputusannya untuk menghantar pasukan seimbang itu dianggap tepat.

Selain itu, Tunku Ismail bertitah Ketua Jurulatih JDT Benjamin Mora juga akan mengambil tugas sebagai pengurus kelab itu menggantikan Luciano Figueroa yang telah tamat perkhidmatannya.-Bernama

See author's posts


Pengamal Media nadi kerajaan, rakyat

KUCHING: Wartawan dan media merupakan rakan kongsi rapat kepada kerajaan kerana ia menjadi jambatan antara kerajaan dan rakyat.

Ketua Menteri Datuk Patinggi Abang Johari Tun Openg berkata, satu pencapaian yang luar biasa terbukti bahawa dunia kewartawanan di Bumi Kenyalang telah lama bertapak dan terus sentiasa kekal releven.

“Tugas sebagai wartawan cukup mencabar kini, kerana ketika ini kita berdepan dengan era digital.

“Kini wartawan perlu bersaing dengan media sosial yang bukan sahaja pantas malah boleh membentuk pelbagai persepsi dan perspektif dalam masa yang singkat,” katanya.

Justeru, Abang Johari berkata, kecekapan dan kearifan adalah amat dituntut dalam kalangan pengamal media.

“Untuk terus kekal releven dalam dunia kewartawanan, wartawan perlu menyampaikan berita yang benar sekaligus menyisihkan berita-berita palsu,” ujarnya.

Dalam pada itu, Abang Johari turut mengucapkan terima kasih kepada komuniti media yang sentiasa menyokong dasar kerajaan dalam membantu rakyat.

“Terima kasih kepada wartawan yang sentiasa mendahulukan rakyat, termasuk menjadi barisan harapan yang menyampaikan maklumat penting kepada masyarakat terutamanya negara dan negeri berperang dengan covid-19.

“Kerajaan dan wartawan perlu berkerjasama tanpa mengira latar belakang, agama Dan bangsa,” katanya.

Anugerah tokoh Anugerah Kewartawanan Kenyalang 2020 diberikan kepada James Alexander Ritchie.

Bagi Anugerah Ketua Menteri untuk kategori penyiaran dimenangi oleh Zulkifli Abdul Razak (Astro Awani), kategori bagi Bahasa Cina, Cermon Toh (Sarawak Eye), Bahasa Melayu dimenangi oleh Haini Darani (Utusan Sarawak) dan Bahasa Inggeris oleh Nancy Nais (Dayak Daily).

Oleh Jeakqleyn Yacho

See author's posts


Orang ramai jadi penyelamat

SIBU: Tindakan pantas dan berani orang ramai berjaya menyelamatkan sebuah rumah dua tingkat daripada kebakaran longgokan barang lusuh di bawah anjung rumah terbabit di Kampung Bahagia Jaya, Teku malam semalam.

Menurut maklumat Pusat Gerakan Operasi Bomba Negeri Sarawak, pihaknya menerima panggilan jam 8.31 malam sebelum sepasukan lapan anggota bersama sebuah jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Sungai Merah dikerah ke lokasi kejadian.

“Sampai dilokasi, didapati kebakaran melibatkan longgokan barangan yang diletakkan di bawah anjung rumah dua tingkat. Barangan lusuh yang terbakar adalah sofa, longgokan tayar terpakai serta bantal lusuh dan tidak melibatkan struktur rumah,” jelasnya.

Katanya, kebakaran telah dipadamkan oleh orang awam sebelum pasukan bomba sampai lokasi.

“Komander operasi menjalankan pemeriksaan pada kawasan terlibat bagi memastikan tiada lagi punca-punca yang boleh menyebabkan kebakaran semula dan seterusnya mendapatkan gambar serta maklumat pemilik rumah untuk rekod.

“Tiada sebarang operasi pemadaman dijalankan oleh pasukan bomba dan setelah memastikan keadaan benar-benar selamat, pasukan bomba bertolak balik ke balai,” ujarnya.

Oleh Akun Giman

See author's posts


Kereta pacuan empat roda hilang kawalan

SIMUNJAN: Sebuah kereta pacuan empat roda dipercayai hilang kawalan sebelum terbalik berdekatan jambatan Kampung Sageng di sini pagi tadi.

Jurucakap Pusat Gerakan Operasi Bomba Sarawak berkata pihaknya menerima panggilan kecemasan sekitar 7.56 pagi.

Mangsa bagaimanapun berjaya dikeluarkan oleh orang awam sebelum ketibaan pasukan Bomba.

Mangsa yang mengalami kecederaan dihantar ke hospital berdekatan untuk rawatan lanjut.

See author's posts


Rumah pekerja musnah terbakar

KUCHING: Sebuah rumah pekerja musnah sepenuhnya dalam satu kebakaran di Jalan Stutong, di sini, petang semalam.

Menurut Jurucakap Pusat Gerakan Operasi Jabatam Bomba dan Penyelamat Malaysia (JBPM) Sarawak, pihaknya telah menerima laporan berkenaan satu kepulan asap yang dilihat keluar dari bangunan tersebut pada jam 4.41 petang.

“Sejurus selepas mendapat laporan, anggota dari Balai Bomba dan Penyelamat (BBP) Batu Lintang dan Tabuan telah dikerahkan ke lokasi kejadian bagi usaha memadamkan kebakaran.

“Setibanya Ketua Operasi di lokasi tersebut, didapati sebuah bangunan dipercayai rumah pekerja dengan struktur tidak kekal telah terbakar sepenuhnya,” katanya, menerusi kenyataan semalam.

Tambahnya, pasukan operasi terus bertindak memadamkan kebakaran yang masih marak tersebut.

Siasatan awal menunjukkan bangunan tersebut tidak berpenghuni ketika kebakaran berlaku.

Punca kebarakan dan anggaran kerugian masih dalam siasatan.

Oleh AKMAL ADIB YUSUP

See author's posts


Tindakan tegas langgar SOP

BINTULU: Jawatankuasa Pengurusan Bencana Bahagian (JPBB) Bintulu akan mengambil tindakan lebih tegas terhadap individu yang melanggar Prosedur Operasi Standard (SOP) diperketatkan bagi menangani masalah peningkatan kes Covid-19 di bahagian itu.

Demikian kata Menteri bertanggungjawab Jawatankuasa Pengurusan Bencana Bahagian Bintulu (JPBBB), Dato Sri Dr. Stephen Rundi Utom dalam satu kenyataan semalam merujuk kepada pematuhan SOP di bahagian itu sejak Perintah Kawalan Pergerakan (SOP Diperketatkan) dikuatkuasakan pada Rabu lepas.

Menurutnya yang juga Ahli Dewan Undangan Negeri (ADUN) Kemena, beliau rasa tidak berpuas hati terhadap pematuhan SOP oleh segelintir masyarakat yang telah menyukarkan petugas barisan hadapan untuk memutuskan rantaian Covid-19 dan melakukan pemantauan.

Pada 13 April lalu, JPBB Bintulu mengumumkan bahawa Bahagian Bintulu dikenakan PKPB (SOP Diperketatkan ) selama 14 hari, bermula 14 sehingga 27 April ini berikutan jumlah kes Covid-19 meningkat secara mendadak kebelakangan ini.

Dalam SOP baharu itu, semua premis termasuk premis makanan dibenarkan untuk dibuka bermula 6.00 pagi hingga 8.00 malam namun premis makanan hanya dibenar menawarkan perkhidmatan makanan secara bungkus sahaja termasuk perkhidmatan penghantaran.

Bagi stesen minyak pula, ia juga dibenar beroperasi bermula 6.00 pagi hingga 8.00 malam setiap hari sementara farmasi dibenarkan dibuka bermula 6.00 pagi hingga 10.00 malam setiap hari kerana ia merupakan perkhidmatan perlu.

Selain itu, mulai Sabtu lalu, Sekatan Jalan Raya (SJR) di empat lokasi berbeza di sekitar Bintulu juga dilakukan bagi mengawal penularan jangkitan Covid-19 dalam kalangan penduduk setempat.

Oleh CAROLYNE UTIH

See author's posts


PERTAMA DI MALAYSIA… Lancar empat unit bas elektrik percuma

KUCHING: Sarawak sekali lagi melakar kejayaan yang pertama seumpamanya di negara ini apabila melancarkan empat unit perkhidmatan bas elektrik percuma yang menggunakan kuasa elektrik.

Menteri Pelancongan, Kesenian dan Kebudayaan Datuk Abdul Karim Rahman Hamzah berkata, kesemua perkhidmatan bas elektrik berkenaan dilengkapi dengan teknologi terkini seperti sistem pengumuman perhentian bas automatik dan sistem kawalan kandungan siaran masa nyata.

“Perkhidmatan bas elektrik ini akan membantu memberi kemudahan kepada pengunjung yang menggunakan perkhidmatan percuma untuk sampai ke tempat-tempat pelancongan dan kemudahan di sepanjang laluan bas yang panjang seperti Lapangan Terbang Antarabangsa Kuching, Pusat Hidupan Liar Semenggoh, Laluan Warisan Kuching Lama, pusat perubatan swasta institusi pendidikan, pusat membeli-belah, Pasar Komuniti MBKS Stutong, Terminal Bas Ekspres Kuching Sentral dan Taman Persahabatan Malaysia-China.

“Ia juga dilengkapi dengan kemudahan seperti kerusi roda dan tempat duduk utama, WIFI percuma dan enam kamera litar tertutup (CCTV) yang dipasang di setiap bas untuk keselamatan penumpang,” katanya.

Beliau berkata demikian ketika berucap pada Majlis Pelancaran Perkhidmatan Bas Elektrik anjuran Syarikat Kuching Metro di Pusat Konvensyen Borneo Kuching (BCCK) di sini, semalam.

Selain itu, bas ini juga menyediakan tempat untuk menyimpan basikal berlipat di mana peminat basikal boleh menaiki bas elektrik dengan hanya melipat basikal mereka ke dalam bas.

Bagaimanapun, bas ini hanya membenarkan dua unit basikal lipat pada satu-satu masa.

Tambahnya, sejajar dengan dasar Kerajaan Sarawak untuk memfokuskan pembangunan lestari, kementerian dengan bimbingan Ketua Menteri telah mencetuskan idea perkhidmatan bas bandar elektrik percuma untuk para pengunjung di Kuching.

“Untuk mendapatkan perkhidmatan bas elektrik percuma yang menepati masa, boleh dipercayai dan merangkumi laluan yang lebih panjang, kementerian mencadangkan untuk mempunyai empat unit perkhidmatan bas elektrik yang baru untuk merangkumi laluan yang lebih panjang dari 26 hentian bas kepada 54 hentian bas dari Dewan Undangan Negeri Sarawak (DUN) ke Pusat Hidupan Liar Semenggoh, yang merupakan salah satu destinasi pelawat paling popular di Kuching.

“Ia adalah permulaan yang baik dengan hanya memiliki empat unit perkhidmatan bas elektrik di Kuching dan berharap ia kelak diperkenalkan ke bandar-bandar lain seperti Sibu, Miri dan Bintulu untuk menyediakan pengangkutan alternatif kepada pengunjung,” jelasnya.

Katanya lagi, perkhidmatan bas elektrik ini juga mempunyai aplikasi tersendiri yang dikenali sebagai ‘Kuching Metro’.

“Aplikasi ini membolehkan pengguna bas untuk melakukan pemantauan waktu nyata mengenai lokasi dan anggaran masa ketibaannya.

“Ini kerana perkhidmatan empat unit bas elektrik dari DUN ke Semenggoh Wildlife Centre mengambil masa selang dua jam tiba ke lokasi untuk setiap bas,” katanya.

Oleh JEAKQLEYN YACHO

See author's posts


Vietnam sambung semula penerbangan

HANOI: Lembaga Penerbangan Awam Vietnam (CAAV) merancang menyambung semula laluan udara dengan Korea Selatan dan Jepun pada 15 September, lapor Agensi Berita Vietnam (VNA).

Pengarah CAAV Dinh Viet Thang berkata pada Isnin, rundingan mengenai perkata itu sudahpun selesai.

Terdapat lapan penerbangan setiap minggu, masing-masing empat dengan Jepun dan Korea Selatan.

Semua penumpang akan dikenakan kuarantin wajib selama 14 hari untuk mengelakkan penularan Covid-19, katanya.

Sehubungan itu, pada Selasa, Kementerian Pengangkutan akan mengadakan pertemuan dengan Kementerian Luar, Kementerian Pertahanan, Kementerian Kesihatan dan Kementerian Tenaga Kerja, Orang Kurang Upaya dan Hal Ehwal Sosial untuk membincangkan perkara itu secara terperinci, terutamanya mengenai langkah kuarantin.

Sebelum ini, Kementerian Pengangkutan mencadangkan laluan udara antarabangsa komersial dibuka semula pada 1 Ogos.

Pertubuhan Penerbangan Awam Antarabangsa meramalkan industri penerbangan di dunia memerlukan tempoh sehingga 2024 untuk pulih. Syarikat penerbangan Vietnam diramal mengalami kerugian lebih AS$4 bilion tahun ini. – Bernama

See author's posts


Jaringan Prihatin ringankan beban 8.4 juta penerima BPR

PUTRAJAYA: Program Jaringan Prihatin bernilai RM3.5 bilion yang dilancarkan oleh Perdana Menteri Tan Sri Muhyiddin Yassin semalam merupakan sebahagian daripada agenda keterangkuman digital negara bertujuan meringankan beban 8.4 juta penerima Bantuan Prihatin Rakyat (BPR).

Menteri Kewangan, Tengku Datuk Seri Zafrul Abdul Aziz berkata, kerajaan menyedari masih ramai rakyat tidak mempunyai akses Internet yang menyeluruh sama ada dari segi ketersediaan mahupun kemampuan, terutamanya dalam kalangan golongan rentan dan B40.

“Justeru, kerajaan akur bahawa terdapat penambahbaikan yang perlu dilaksanakan bagi menangani masalah jurang digital ini,” katanya pada majlis pelancaran Program Jaringan Prihatin di sini, semalam.

Jaringan Prihatin adalah kerjasama antara Kementerian Kewangan, Kementerian Komunikasi dan Multimedia Malaysia serta 12 syarikat telekomunikasi di Malaysia iaitu Celcom, Digi, Maxis, Mcalls, redONE, speakOUT, Tune Talk, U Mobile, unifi Mobile, XOX Mobile, YES dan Yoodo.

Program ini diperkenalkan berdasarkan konsep keterangkuman dan langkah untuk memperkasakan rakyat Malaysia ke arah ekonomi digital untuk memastikan tiada golongan yang akan tercicir.

Tengku Zafrul berkata, program ini diumumkan sebagai sebahagian daripada Belanjawan 2021 dengan peruntukan asal sebanyak RM1.5 bilion.

Mengambil kira jumlah keluarga B40 yang mempunyai anak, terutamanya yang masih bersekolah, beliau berkata RM500 juta telah ditambah dalam program ini di bawah pakej Program Strategik Memperkasa Rakyat dan Ekonomi (PEMERKASA) yang diumumkan pada Mac lepas, menjadikan nilainya sebanyak RM2 bilion.

Selain itu katanya, syarikat telekomunikasi turut menawarkan faedah tambahan bernilai RM1.5 bilion, menjadikan nilai keseluruhan sebanyak RM3.5 bilion untuk penerima BPR.

Menurut Tengku Zafrul, program ini sejajar dengan lima Bidang Fokus Utama kerajaan dalam usahanya untuk menjana semula dan meningkatkan ekonomi Malaysia pasca Covid, yang sebahagiannya untuk meningkatkan daya saing negara dengan mengurangkan jurang digital.

Lima Bidang Fokus Utama itu ialah mengawal penularan Covid-19 bagi membolehkan ekonomi dibuka semula; memacu pemulihan ekonomi untuk terus melindungi kesejahteraan rakyat dan sektor yang terjejas; memperkukuh daya saing negara; memastikan agenda keterangkuman wilayah dan masyarakat serta mentransformasi ekonomi ke arah aktiviti berasaskan pengetahuan dan inovasi.

Di bawah Jaringan Prihatin, penerima yang layak boleh memilih satu daripada dua faedah; pakej peranti atau pakej pelan data bulanan:

Bagi B40 dengan anak di bawah 18 tahun, mereka sama ada boleh membuat tuntutan sejumlah RM300 untuk pakej peranti atau rebat pelan data bulanan RM180 selama 12 bulan manakala B40 tanpa anak di bawah 18 tahun, rebat mereka untuk pakej peranti ialah RM180 atau pelan data bulanan RM120 selama 12 bulan.

Pendaftaran untuk Jaringan Prihatin akan dibuka dari 5 Mei sehingga 31 Julai 2021. Penerima yang layak boleh mendaftar dengan syarikat telekomunikasi pilihan mereka dan menyertai mana-mana pelan yang diiktiraf di bawah program ini.

Maklumat lanjut mengenai Jaringan Prihatin, boleh layari https://belanjawan2021.treasury.gov.my/manfaat/index.php/bm/jaringanprihatin– Bernama

See author's posts


‘Malaysia Prihatin’ diperkenalkan di Sarawak

KUCHING: Satu logo baharu dan Tema Hari Kebangsaan dan Hari Malaysia 2020 yang bertemakan ‘Malaysia Prihatin’ telah diperkenalkan di sini oleh Menteri Komunikasi dan Multimedia Dato Saifuddin Abdullah.

Beliau berkata bagi menghargai keprihatinan, kesungguhan dan ketabahan dalam mengharungi cabaran dan dugaan Covid-19, Perdana Menteri Tan Sri Dato Muhyiddin Yassin, pada 1 Julai 2020, telah bersetuju untuk memilih logo Hari Kebangsaan dan Hari Malaysia 2020 yang bertemakan ‘Malaysia Prihatin’.

“Logo berbentuk hati dipilih dengan warna-warna bendera Jalur Gemilang melambangkan keprihatinan kerajaan untuk rakyat Malaysia yang berbilang kaum,” katanya pada sidang media di Bangunan Pelita, di sini semalam.

“‘Malaysia’ membawa pengertian bahawa seluruh rakyat Malaysia berganding bahu memerangi pandemik Covid-19, sama ada penjawat awam, sektor swasta, sukarelawan mahupun orang perseorangan, manakala ‘Prihatin’ mewakili keprihatinan Kerajaan dalam mengutamakan kesejahteraan dan kebajikan rakyat melalui inisiatif PRIHATIN yang merangkumi aspek ekonomi, kebajikan dan kelangsungan hidup rakyat Malaysia,” jelasnya.

Beliau turut menambah sempena Bulan Kebangsaan tahun ini, empat aktiviti utama akan diadakan iaitu Sambutan Ulang Tahun ke-50 Rukun Negara yang akan bermula 9 Julai hingga 16 September 2020, Pelancaran Bulan Kebangsaan dan Kempen Kibar Jalur Gemilang pada 28 Julai 2020 di Putrajaya, Sambutan Hari Kebangsaan pada 31 Ogos 2020 di Kuala Lumpur, dan Sambutan Hari Malaysia pada 16 September 2020 di Sibu, Sarawak.

Bagi penjelasan mengenai logo pula, beliau mengatakan logo berbentuk melambangkan keprihatinan Kerajaan Malaysia terhadap masyarakat berbilang kaum.

“Warna biru tua pula bermaksud kesatuan hati rakyat Malaysia yang berbilang kaum hidup dalam keadaan aman dan harmoni, bulan sabit bermaksud Islam sebagai agama bagi Persekutuan manakala bintang pecah 14 adalah berkaitan perpaduan 13 buah negeri dan Kerajaan Persekutuan.

“Bagi tujuh jalur merah putih berbentuk hati pula menandakan terjalinnya keberanian dan ketersediaan dalam menghadapi segala rintangan dengan keikhlasan dan kesungguhan.

“Stigma bunga raya pula membawa negara menuju ke mercu kejayaan dan lima titik merah adalah Sebagai simbolik kepada lima (5) kelopak bunga raya yang menggambarkan lima (5) prinsip Rukun Negara yang menjadi kunci perpaduan yang berbilang bangsa,” kata beliau.

Dalam lawatan kerja ke Sarawak semalam beliau telah mengadakan kunjungan hormat ke atas Ketua Menteri Datuk Patinggi Abang Johari Tun Openg, Menteri Pelancongan, Kesenian, Kebudayaan, Belia dan Sukan, Datuk Abdul Karim

Rahman Hamzah dan Menteri Utiliti, Dato’ Sri Dr. Stephen Rundi Utom.

Oleh Alexandra Lorna

See author's posts


Kawalan sempadan diperketat elak pencerobohan

NUR AIN OTSMAN

KUCHING: Susulan beberapa cubaan pendatang asing tanpa izin (PATI) untuk menceroboh masuk perairan Malaysia sejak kebelakangan ini, Maritim Negeri Sarawak bersama-sama dengan Tentera Laut Diraja Malaysia (TLDM) dan Pasukan Polis Marin (PPM) mewujudkan kerjasama memperkukuhkan benteng sempadan perairan negara khasnya di kawasan perairan Tanjung Datu.

Pengarah Maritim Negeri Sarawak, Laksamana Pertama Maritim Robert Teh Geok Chuan berkata, operasi bersepadu yang dilaksanakan itu bukan sahaja bagi mengekang kemasukan warga asing secara haram ke Sarawak, tetapi juga sebagai langkah pencegahan kepada jenayah rentas sempadan seperti pemerdagangan manusia, penyeludupan barang terkawal, penyeludupan senjata dan penyeludupan dadah serta bagi mengekang penularan wabak Covid-19.

“Ops Benteng diaktifkan pada 12 Mei 2020 di bawah Pasukan Petugas Kebangsaan (NTF) dengan Angkatan Tentera Malaysia (ATM) diberi mandat untuk menyelaras operasi kawalan persempadanan negara.

“Pasukan itu turut mendapat kerjasama agensi penguatkuasaan lain termasuk Agensi Penguatkuasaan Maritim Malaysia (APMM), Polis Diraja Malaysia (PDRM), Kementerian Kesihatan Malaysia (KKM), Angkatan Pertahanan Awam Malaysia (APM), Jabatan Imigresen Malaysia (JIM) dan Sukarelawan Malaysia.

“Jalinan kerjasama antara beberapa agensi ini juga merupakan inisiatif kerajaan bagi memperkasa dan mengoptimumkan penggunaan aset kerajaan dalam mengawal perairan negara.

“Walaupun jenayah melalui jalan air antara sempadan Sarawak dan Indonesia boleh dikategorikan dalam peratusan yang rendah, tetapi kami sebagai penguatkuasa yang dipertanggungjawabkan untuk menjaga perairan negara sentiasa mengambil langkah pencegahan ,” tambah beliau lagi.

Dalam pada itu, Maritim Negeri Sarawak menyampaikan sumbangan berupa wang tunai kepada sebuah keluarga yang ditimpa musibah apabila rumah di Kampung Muara Tebas yang juga merupakan Kampung Angkat Maritim Negeri Sarawak musnah dijilat api dalam kebakaran yang berlaku pada 23 Mei 2020 lalu.

“Saya harap sumbangan yang disampaikan dapat meringankan beban yang ditanggung oleh keluarga tersebut. Ia merupakan hasil kutipan derma kilat yang dilancarkan oleh warga Maritim Negeri Sarawak.” jelas beliau lagi.

See author's posts


Industri pelancongan semakin pulih

KUCHING: Penggiat industri pelancongan di Sarawak optimis untuk mengembalikan industri itu kepada keadaan sebelum penularan wabak COVID-19 dan pelaksanaan Perintah Kawalan Pergerakan (PKP).

Pengarah Urusan Sara Hospitality, Mark Furguson berkata situasi suram yang dihadapi industri itu sejak empat bulan lepas nampaknya beransur pulih berdasarkan peningkatan kadar penginapan di beberapa hotel di bawah pengurusan syarikat itu.

“Apa yang kita lihat sekarang keterujaan penduduk tempatan untuk keluar dari bandar dan bercuti hujung minggu dan minggu lepas, salah sebuah hotel di bawah pengurusan kita mencatatkan kadar penginapan 44 peratus dan ini satu petanda yang baik,” katanya kepada Bernama.

Beliau berkata peringkat permulaan wabak COVID-19 yang melanda negara diikuti dengan penguatkuasaan PKP merupakan tahap kritikal bagi pihaknya untuk memastikan operasi hotel-hotel mereka dapat terus bertahan.

“Kita telah merancang, menambah baik prosedur operasi standard (SOP) dalam mendaftarkan pengunjung dan melihat kepada pemintaan orang ramai sekarang, saya optimis bahawa (operasi) kita akan kembali seperti biasa,” katanya.

Keyakinan sama turut disuarakan oleh Pengurus Besar Kampung Budaya Sarawak (SCV), Jane Lian Labang yang berkata SCV mulai mencatatkan peningkatan jumlah pengunjung yang memberangsangkan daripada kalangan penduduk tempatan dan dari luar Sarawak.

“Kita sudah menerima pelancong dari Kedah, Johor, Kuala Lumpur serta Sabah, selain penduduk di Kuching sendiri dan ini ternyata menunjukkan pelancongan domestik sudah bermula kembali,” katanya kepada Bernama.

Katanya, pihaknya menggunakan medium media sosial untuk melakukan promosi selain turut memberikan potongan harga kepada pelancong yang berkunjung ke perkampungan budaya ini.

Sementara itu, Menteri Pelancongan, Kesenian dan Kebudayaan Sarawak Datuk Abdul Karim Rahman Hamzah berkata kerajaan negeri dan penggiat industri pelancongan turut menawarkan insentif mengurangkan bayaran masuk untuk tempat-tempat pelancongan yang berbayar bagi menarik kedatangan lebih ramai pelancong.

“Penurunan ini tidaklah untuk sepanjang masa. Saya percaya ia akan dikekalkan sekurang-kurangnya sehingga hujung tahun dan akan dinilai semula apabila keadaan mula pulih,” katanya yang optimis industri pelancongan dapat kembali normal dengan cepat. – Bernama

See author's posts


Datu Ken Leben adakan kunjungan hormat kepada Premier Sarawak

KUCHING: Mantan Pengarah Jabatan Imigresen Sarawak, Datu Ken Leben melakukan kunjungan hormat terhadap Premier Sarawak, Datuk Patinggi Tan Sri Abang Johari Tun Openg bagi melaporkan bahawa beliau telah berpindah tugas ke Putrajaya, Kuala Lumpur sebagai Timbalan Ketua Pengarah Jabatan Imigresen Malaysia (JIM).

Datu Ken merupakan anak Sarawak yang pertama dilantik memegang jawatan itu setelah berkhidmat sebagai Pengarah Imigresen Sarawak sejak 2016.

Datu Ken berkata, beliau memberitahu bahawa Premier Sarawak turut mengambil maklum mengenai beberapa maklumat terkini berkenaan situasi kawalan imigresen di Sarawak.

“Saya akan menjalankan tugas baharu di Putrajaya, dalam masa sama saya telah memberi maklumat terkini berkenaan dengan situasi kawalan imigresen di Sarawak.

“Saya memberitahu beliau bahawa kawalan imigresen setakat ini adalah memuaskan dan terurus.

“Turut dimaklumkan berhubung perkembangan terkini dasar-dasar yang dilaksanakan di peringkat persekutuan yang mana sesuai untuk dilaksanakan di Sarawak,” katanya selepas kunjungan di Wisma Bapa Malaysia di sini, hari ini.

Turut hadir, Timbalan Pengarah Imigresen Sarawak Azlan Othman serta beberapa pegawai imigresen yang lain.

Oleh SHAHRUL QAIZAT

See author's posts


Agong tinjau pelaksanaan SOP sesi pembelajaran

KUALA LUMPUR: Keprihatinan tinggi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah terhadap keselamatan dan kesihatan para guru dan pelajar sekolah di seluruh negara terserlah semalam apabila baginda   berkenan meninjau sendiri pelaksanaan prosedur operasi standard (SOP) dan sesi pembelajaran secara bersemuka di Sekolah Menengah Kebangsaan (SMK) Danau Kota, di sini.

Ia susulan pembukaan semula sesi persekolahan melibatkan kelas-kelas peperiksaan awam, khususnya Tingkatan Lima dan Enam pada Rabu lepas melalui proses pengajaran dan pembelajaran (PdP) normal baharu setelah kira-kira tiga bulan terhenti akibat pandemik Covid-19.

Seri Paduka, diiringi anakandanya Tengku Muhammad Iskandar Ri’ayatuddin Shah, berangkat tiba di sekolah berkenaan pada jam 10 pagi disambut Menteri Kanan Pendidikan Dr Radzi Jidin, para pegawai tertinggi Kementerian Pendidikan Malaysia (KPM) dan Jabatan Pendidikan Wilayah Persekutuan.

Ia merupakan lawatan kerja pertama Seri Paduka yang diadakan di luar Istana Negara sejak pelaksanaan Perintah Kawalan Pergerakan (PKP) pada 18 Mac lepas.

Sejurus tiba, guru bertugas terlebih dahulu membuat pemeriksaan suhu ke atas baginda sebelum Al-Sultan Abdullah berkenan memakai cecair pembasmi kuman yang telah diletakkan di atas alat hasil inovasi pelajar sekolah itu, yang hanya memerlukan seseorang memijak alat tersebut untuk mengeluarkan cecair berkenaan.

Seri Paduka kemudiannya berkenan menerima sembah taklimat berkenaan pelaksanaan Garis Panduan Pengurusan Pembukaan Semula Sekolah KPM dan tatacara kebiasaan baharu yang perlu dipatuhi oleh para guru, murid dan ibu bapa atau penjaga bagi mencegah penularan Covid-19.

Al-Sultan Abdullah turut meninjau sendiri proses pengendalian kantin sekolah dan melihat bagaimana SOP pelajar ketika beratur membeli makanan ketika waktu rehat, beramah mesra dengan peniaga kantin sambil memuji kebersihan premis kantin itu.

Baginda kemudiannya ke Makmal Fizik sekolah itu bagi melihat sesi pengajaran dan pembelajaran bersemuka dengan tatacara kebiasaan baharu, sambil bertanyakan guru mengenai kandungan pengajaran serta memberikan kata-kata semangat kepada pelajar yang akan menduduki peperiksaan besar tidak lama lagi.

Lawatan Seri Paduka diteruskan dengan baginda mengunjungi Bengkel Jahitan Pendidikan Khas di sekolah tersebut dan melihat sendiri kaedah pembelajaran secara dalam talian bagi pelajar yang belajar dari rumah.

Al-Sultan Abdullah kemudian ke sebuah kelas dan menerima taklimat mengenai SOP ketika makan di dalam kelas pada waktu rehat, dan tanpa kekok, turut berkenan bersantap bersama pelajar di dalam kelas berkenaan.

Di akhir lawatan, baginda   menerima lambaian daripada guru-guru yang kelihatan teruja menyaksikan keberangkatan ketua negara itu ke sekolah berkenaan. Tidak mahu menghampakan mereka, Al-Sultan Abdullah kemudiannya berkenan memanggil para guru untuk mengabadikan gambar bersama namun masih mengikuti SOP ditetapkan.

Sementara itu menerusi kenyataan, Datuk Pengelola Bijaya Diraja Istana Negara Datuk   Ahmad Fadil Shamsuddin berkata, Al-Sutan Abdullah menzahirkan penghargaan kepada KPM, sekolah dan semua guru di atas kesiapsagaan dan persediaan rapi bagi menjamin keselamatan diutamakan dan mengelakkan risiko jangkitan dalam   kalangan guru dan pelajar sepanjang berada di sekolah.

Memahami ada murid lain yang juga rindu untuk kembali ke sekolah menuntut ilmu, bertemu guru dan kawan-kawan, Seri Paduka turut berharap agar murid-murid ini dapat bersabar dahulu buat ketika ini, kata beliau.

“Seri Paduka turut menasihati para guru dan pelajar bersabar menjalani sesi persekolahan dengan tatacara kebiasaan baharu, termasuk penjarakan sosial, dan sentiasa berdisiplin menjaga kebersihan diri serta mematuhi garis panduan yang telah ditetapkan di dalam dan luar waktu persekolahan,” katanya.

Al-Sultan Abdullah turut mendoakan semoga semua guru dan pelajar di Malaysia yang kembali bertugas dan bersekolah dipermudahkan segala urusan dan dilindungi Allah SWT.

Bermula 24 Jun, seramai 500,444 pelajar daripada 2,440 sekolah menengah yang akan menduduki Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM), serta peperiksaan antarabangsa kembali semula ke sekolah untuk meneruskan pembelajaran mereka. – Bernama

See author's posts


Tidak dibenar hantar bantuan secara terus

PUTRAJAYA: Pertubuhan bukan kerajaan (NGO) tidak dibenar menghantar bantuan secara terus kepada penerima bagi mengelak mereka terdedah kepada jangkitan Covid-19, kata Menteri Kanan (Kluster Keselamatan) Datuk Seri Ismail Sabri Yaakob.

Mengulas ketidakpuasan hati pihak NGO terhadap keputusan agar bantuan dihantar ke pusat pengumpulan Jabatan Kebajikan Masyarakat (JKM), Menteri Pertahanan itu berkata, keputusan tersebut diambil setelah mendapat nasihat daripada Kementerian Kesihatan untuk menjaga keselamatan ahli NGO yang terlibat.

“Jika mereka hantar sendiri kepada penerima yang mereka sendiri  tidak tahu penerima itu bersih daripada Covid-19 atau tidak, kita bimbang jika ada dalam kalangan NGO yang dijangkiti dan akhirnya merebak kepada ahli lain dan keluarga mereka.

“Walaupun mereka ingin menyumbang tetapi kita mesti jaga kepentingan kesihatan mereka dan nyawa mereka,” katanya dalam sidang akhbar se- lepas mempengerusikan mesyuarat Jawatankuasa Khas Menteri-Menteri Mengenai Perintah Kawalan Pergerakan (PKP) di sini semalam. Bagaimanapun, beliau berkata, ke- rajaan sedia mendengar pandangan NGO terbabit dan akan berbincang mengenai kaedah terbaik bagi menye- lesaikan isu itu.

Mengulas mengenai penularan berita palsu, Ismail Sabri meminta rakyat agar hanya mendengar maklumat dari sumber yang betul.

“Masih banyak berita palsu dan ia kini bukan hanya secara individu,” katanya. Menyebut sebuah portal (The Edge Market) sebagai contoh yang menyenaraikan kawasan yang akan di dike- nakan sekatan keluar dan masuk, Ismail Sabri menyatakan ia adalah be- rita palsu.

“Saya tak pernah buat kenyataan itu kepada media itu dan kenyataan hanya diberikan kepada beberapa media rasmi. Jika keluar daripada bukan media rasmi, ia adalah berita palsu,” katanya. — Bernama

See author's posts


Boeing, Korea Selatan meterai MoU pembangunan senjata

WASHINGTON: Boeing, semalam, mengesahkan penyertaannya dalam program pembangunan senjata bersama Korea Selatan, tanpa menyatakan jenis sistem senjata yang dipertimbangkan.

Boeing menandatangani memorandum persefahaman (MoU) dengan Pentadbiran Program Pemerolehan Pertahanan Korea Selatan (DAPA), lapor United Press International (UPI) memetik kenyataan syarikat aeroangkasa yang berpangkalan di Virginia, Amerika Syarikat itu.

MoU itu menyaksikan kedua-dua pihak akan bersama-sama menyelidik, membangun dan memasarkan sistem senjata canggih yang menjadi kepentingan bersama. Bagaimanapun, kedua-dua pihak tidak menyatakan perincian berhubung sistem senjata itu.

Ketua Pegawai Eksekutif Pertahanan, Angkasa dan Keselamatan Boeing, Ted Colbert dalam satu kenyataan berkata, selama lebih 70 tahun Boeing komited dalam kerjasamanya dengan Korea Selatan bagi mewujudkan perkongsian strategik untuk menyokong pakatan Amerika Syarikat-Korea Selatan.

Bahagian pertahanan Boeing menghasilkan pelbagai sistem senjata udara untuk pelanggan di lebih 15 negara.

Syarikat itu membelanjakan lebih AS$4 bilion sepanjang 15 tahun lalu dengan pembekal Korea Selatan, termasuk AS$250 juta tahun lalu dengan 50 syarikat.

Usaha bersama ini akan memberi impak positif kepada industri pertahanan Korea Selatan, terutama syarikat kecil dan sederhana yang memperoleh nilai berskala besar di peringkat awal sebagai sebahagian daripada rantaian nilai global Boeing, kata Menteri DAPA Korea Selatan Eom Donghwan dalam satu kenyataan.

Berita akan perkembangan ini menyusul pada hari yang sama selepas bahagian penerbangan komersial Boeing mengumumkan ia akan memperlahan dan menghentikan penghantaran beberapa jet penumpang 737 MAX keluarannya kerana kekurangan alat ganti. – Bernama – UPI

See author's posts


Keunikan anyaman seraung

DEMONSTRASI…Margaret Kiat menunjukkan cara membuat anyaman seraung.

KUCHING: Seramai 50 pembuat kraf tangan dari Kuching, Sibu, Samarahan, Serian, Kelantan, Sabah dan Melaka terlibat sama dalam Festival Kraftangan Sarawak 2022 bersempena dengan Citrawarna Keluarga Malaysia yang bermula semalam.

Festival Kraftangan ini dibuka kepada pengunjung mulai semalam sehingga 27 Februari yang mempamerkan dan menjual pelbagai produk tempatan yang terdiri daripada hasil rimba, tekstil, hasil tanah dan aneka kraf.

Tinjauan Utusan Sarawak juga mendapati, selain daripada penjualan produk kraf tangan terdapat juga demonstrasi terompah kayu, pembuatan songkok, terabai, sulaman pis, anyaman seraung, pembuatan blok/cop batik dan pembuatan parang.

Margaret Kiat, 56, dari Kampung Sabandil Papar, Sabah ketika ditemui berkata, beliau mempelajari kraf tangan anyaman seraung (topi) buatan ibunya sejak sejak kecil lagi.

Katanya, seraung biasanya dipakai oleh kaum wanita sebagai pelindung matahari semasa bertani kini ia terkenal sebagai kraf tangan Sabah dan untuk menyiapkan satu seraung ia mengambil masa dua minggu lebih untuk disiapkan.

“Kebanyakkan corak dan motif dan corak bersumberkan unsur persekitaran yang unik dan tersendiri, pada masa dahulu orang mengikut corak alam sekitar untuk mendapatkan motif hiasan untuk pembuatan seraung.

“Seraung ialah penutup kepala hasil anyaman masyarakat Kadazandusun di Sabah, Seraung turut dikenali dengan nama sirung, siyung dan terendak. Berbentuk kon, seraung dianyam daripada buluh dan salingkawang.

“Ia berbentuk kon dan dianyam daripada buluh lemang, buluh tebal, salingkawang dan rotan, proses pembuatan seraung ini mudah tetapi bagi mereka yang baru-baru berjinak membuat seraung ia agak sukar kerana perlu tahu menganyam terlebih dahulu,” katanya ditemui pemberita semalam.

Tambahnya, selain diperagakan dalam persembahan tarian dan majlis keramaian, seraung juga sering dijadikan sebagai hiasan rumah.

“Seraung ini dijual pada harga RM200 hingga RM550 dan permintaan seraung ini mendapat sambutan hingga ke luar negara.

“Baru-baru ini anyaman seraung saya telah ditempah pelanggan dari Jepun,” katanya.

Tambahnya lagi, ini merupakan kali pertama beliau terlibat dengan pameran kraf tangan di Bumi Kenyalang dan menzahirkan penghargaan kepada kerajaan di atas peluang yang diberikan sekali gus mempromosikan kraftangan Sabah kepada pengunjung di negeri ini.

“Biasanya saya terlibat dengan pameran kraf tangan di Kuala Lumpur dan ada juga di peringkat antarabangsa seperti di Australia, Jerman dan Jepun.

“Saya amat gembira kerana dapat menyertai festival kraf tangan ini untuk mendemonstrasi pembuatan anyam seraung kepada pengunjung hadir,” katanya.

Oleh JEAKQLEYN YACHO

See author's posts


SSM lanjut tempoh pengurangan kompaun sehingga 31 Dis ini

KUALA LUMPUR: Suruhanjaya Syarikat Malaysia (SSM) akan melanjutkan insentif pengurangan kompaun di bawah Akta Syarikat 1965 bermula 1 November 2022 hingga 31 Disember 2022.

Melalui insentif ini, syarikat dan pengarah syarikat layak mendapat pengurangan 90 peratus daripada nilai asal kompaun bagi semua kompaun yang telah ditawarkan di bawah Akta Syarikat 1965, katanya dalam kenyataan hari ini.

SSM berkata, lanjutan tempoh itu bertujuan membantu memberikan lebih masa untuk syarikat mengambil tindakan bagi mematuhi perundangan serta meringankan beban kewangan ke arah pemulihan ekonomi negara dalam fasa peralihan ke endemik.

“Insentif ini telah dilaksanakan selama empat bulan bermula 1 Mac 2022 hingga 30 Jun 2022 sebelum dilanjutkan sehingga 31 Oktober 2022,” katanya.

SSM berkata, semakan status kompaun boleh dilakukan melalui emel ke ar_compliance@ssm.com.my atau hadir di mana-mana pejabat SSM di seluruh Malaysia, dan secara dalam talian melalui pautan e-Kompaun atau di pautan portal EzBiz Online.

Untuk maklumat lanjut, hubungi Pusat Panggilan SSM di talian 03-77214000 atau emel enquiry@ssm.com.my. – Bernama

See author's posts


Tumpuan Megah sediakan perkhidmatan pengisian bahan api

LABUAN: Anak syarikat Straits Energy Resources Bhd, Tumpuan Megah Development Sdn Bhd (Tumpuan Megah) sedang mengembangkan perdagangan minyak dan perkhidmatan penampungan bahan apinya kepada kapal gas asli cecair (LNG) di perairan Labuan.

Pengisian bermaksud pembekalan bahan api untuk kegunaan kapal termasuk logistik pemuatan dan pengagihan bahan api antara tangki kapal yang tersedia.

Jurucakap Tumpuan Megah, Datuk Seri Patrick Tiong berkata, syarikat itu akan menyediakan perkhidmatan pengisian dan perkhidmatan berkaitan kepada kapal antarabangsa dan domestik yang melalui perairan Labuan.

Operasi pertamanya melibatkan pembekalan sebanyak 4,000 tan metrik minyak bahan api sulfur rendah (LSHFO) kepada sebuah kapal tangki LNG baru-baru ini.

“Perkhidmatan pengisian tersebut melibatkan pembekalan LSHFO yang tidak terdapat di pulau itu atau negera jiran.

“Ini akan membantu meningkatkan reputasi dan imej Labuan sebagai hab pengisian bahan api baharu di rantau ini,” katanya kepada Bernama hari ini.

Tiong berkata sokongan kerajaan penting ketika Malaysia mahu merealisasikan aspirasi untuk menjadi hab pengisian.

“Ia boleh dicapai menerusi dasar yang kondusif dan mesra, ia akan memacu industri melonjak ke tahap yang lebih tinggi,” katanya. – Bernama

See author's posts


Bau perlu klinik lebih besar, kata Miro

BAU: Penduduk di kawasan Bau amat memerlukan klinik kesihatan yang baharu memandangkan dua klinik sedia ada tidak dapat menampung jumlah penduduk serta berada dalam keadaan tidak sesuai dan selesa.

Ahli Dewan Undangan Negeri (ADUN) Serembu, Miro Simuh berkata, untuk klinik kesihatan di Pekan Siniawan pihak Kementerian Kesihatan (KKM) terpaksa menyewa di sebuah kedai.

Malah katanya, keadaan klinik kesihatan itu terlalu kecil dan tidak dapat menampung jumlah penduduk yang ingin mendapatkan rawatan.

“Pesakit yang datang ke klinik ini terpaksa menunggu di kaki lima, kita amat terdesak untuk memiliki sebuah lagi klinik kesihatan supaya masyarakat yang ramai di kawasan ini mendapatkan perkhidmatan terbaik,” katanya berucap pada Program Sarawakku Sayang di Pekan Warisan Siniawan, Bau, hari ini.

Program itu dihadiri Premier Sarawak, Datuk Patinggi Tan Sri Abang Johari Tun Openg.

Miro yang juga Ketua Pergerakan Pemuda Parti Pesaka Bumiputyera Bersatu (PBB) berkata, sebuah lagi klinik kesihatan di Krongkong acapkali ditenggelami banjir setiap tahun.

“Klinik Krongkong berada di kawasan banjir. Setiap tahun ia akan  ditenggelami air. Sudah tiba masanya klinik sedia ada ini dipindahkan supaya ia mendatangkan keselesaan bukan sahaja kepada warga kesihatan malah penduduk setempat yang memerlukan perkhidmatan kesihatan di klinik tersebut,” katanya.

Dalam pada itu, Bau juga  amat memerlukan penambahan ketua masyarakat.

“Kita memerlukan penambahan enam orang penghulu di kawasan Daerah Bau. Hal ini kerana, pada masa sekarang, seorang penghulu ini menjaga 19 hingga 20 kampung.

“Terlalu besar tanggungjawab penghulu menjaga 19 hingga 20 kampung untuk kita melicinkan dan memudahkan pengurusan pentadbiran. Ada baiknya jawatan penghulu ini diwujudkan supaya masyarakat di kawasan lebih lagi terarah sekali gus  pentadbiran menjadi lebih mudah, licin dan faktor komunikasi antara rakyat dan kerajaan dapat dipermudahkan,” katanya.

Oleh NUR AIN OTSMAN

See author's posts


49 menara telekomunikasi di Puncak Borneo

PADAWAN: Kawasan Puncak Borneo akan dilengkapi dengan sekurang-kurangnya 49 menara telekomunikasi untuk meningkatkan liputan Internet di kawasan tersebut.

Timbalan Menteri Perusahaan Perladangan dan Komoditi, Willie Mongin berkata, telah memohon sebanyak 20 menara telekomunikasi dari Suruhanjaya Komunikasi dan Multimedia Malaysia (SKMM) dan lapan daripadanya telah siap dan sedang beroperasi, sementara 12 lagi masih dalam peringkat pembinaan

“Dua bulan lepas, saya telah bermesyuarat dengan SKMM Sarawak dan kita memohon untuk 10 menara tambahan di seluruh kawasan Puncak Borneo.

“Selain daripada itu, dengan kerjasama kerajaan negeri dan kerajaan persekutuan, mereka mengarahkan Lembaga Multimedia Sarawak (SMA) untuk mengenal pasti 19 kawasan untuk membina menara telekomunikasi di kawasan Puncak Borneo, ” katanya.

Willie yang juga Ahli Parlimen Puncak Borneo berkata, kemudahan Internet satelit telah dibina bersama dengan ConnectMe melalui Measat di Kpg. Keru, Kpg. Bratan, Borneo Highland Resorts dan Kpg. Semuti untuk melengkapkan menara telekomunikasi.

Beliau berkata demikian kepada pemberita selepas merasmikan Program Merdeka@Komuniti P.198 Puncak Borneo Daerah Kuching 2020 di Dewan Serbaguna Kampung Peraya Padawan, di sini, kelmarin.

Dalam pada itu, Willie turut menyatakan kekecewaannya kerana menara telekomunikasi di Skim Penempatan Semula Bengoh (BRS) sering dirosakkan.

“Kami telah memperbaiki menara telekomunikasi sembilan kali dan hanya tiga minggu selepas itu, ia telah dirosakkan.

“Kami memandang serius berkaitan perkara ini, dan memberitahu polis untuk melakukan rondaan yang kerap dan juga bekerjasama dengan masyarakat setempat bagi menghentikan perbuatan salah laku itu,” ujarnya.

Hadir sama Penolong Pengarah Jabatan Penerangan Malaysia Sarawak, Denver Bantok mewakili Pengarah Penerangan Negeri Sarawak, Suwadi Guliling.

Oleh Cheryl Law

See author's posts


Tanah Pusaka

Oleh Stephanie Juanita Anak Ahlee

“Abah.”

Orang tua itu hanya menoleh tanpa berkata sepatah pun kepada Ayim. Ayim masih menantikan jawapan daripada ayahnya. Namun,tiada jawapan daripada ayah. Hanya renungan tajam.

“Bukankah abah dah cakap? Jangan tanyakan soalan itu lagi. Abah tetap dengan keputusan abah.” Kali ini orang tua itu menjawab. Mengesahkan jawapan yang tidak pernah berubah sejak bertahun lalu. Masih jawapan yang sama.

“Tapi, abah… ini untuk kebaikan kita semua. Ayim tak dapat tahan lagi kalau kita hidup macam ni. Tak ada air, tak ada elektrik.” balas Ayim.

Abah hanya terus mendongak ke siling sambil mendagu. Orang tua ni cukup degil. Kata hati kecil Ayim.

“Apa yang susah? Bukannya kita sekarang baru merasa tak ada air, tak ada elektrik? Sejak kecil lagi kau tu dah rasa. Sekarang baru nak merungut?” kata abah lagi.

“Isteri Ayim tak lama lagi akan bersalin. Macam mana dia nak berpantang di sini dengan keadaan kita macam ni?”

“Mak kau elok saja. Ni dah nak jadi bapa pun kau, kita dah terbiasa saja tanpa air dengan elektrik.” kata abah. “Dah,dah! Jangan pujuk aku lagi.” kata abah lalu keluar dari rumah.

Ayim menarik nafas marah. Dia pujuk hatinya untuk berdamai walaupun tidak menyokong keputusan abah. Reena menghampiri suaminya. Dia hanya tenung si suami yang kemudian membalas senyum manis dalam keperitan.

“Reena berpantang saja di rumah ibu bapa Reena, ya bang. Jangan kerana Reena, abang dan abah bergaduh.”

“Bukan, Reena. Air dan elektrik sangat penting untuk kita semua. Abah terlalu sayangkan tanahnya sehingga dia sangka apabila kerajaan mahu menyalurkan bekalan air dan elektrik melalui tanahnya, dia ingat kerajaan mahu mengambil harta pusaka dia.”

“Sabarlah,bang. Mungkin hatinya belum terbuka.”

“Hanya perlukan tandatangan abah supaya seluruh kampung dapat bekalan air yang bersih dengan elektrik. Tetapi, abah sangat berdegil. Dia ingat hidup zaman dahulu sama seperti zaman sekarang. Air sungai belum tentu bersih. Takkan kita nak guna lilin atau generator elektrik seumur hidup?”

Reena tidak lagi berkata-kata kepada suaminya. Benar kata suaminya. Tetapi, ayah mentuanya begitu degil. Dia tidak mahu seinci pun tanahnya dikorek untuk tujuan penyaluran paip air dan penanaman tiang elektrik. Dia tidak mahu tanah pusaka miliknya digunakan untuk apa sahaja projek. Sedangkan kampung sebelah telah mulai mendapat bekalan air paip dan juga elektrik sejak projek Pan Borneo dijalankan. Jalan raya baru yang menghubungkan jalan Pan Borneo itu memudahkan beberapa kampung menerima air paip bersih dan daripada keadaan gelap, mereka juga mendapat bekalan elektrik yang kini menerangi kampung mereka.

Tetapi tidak bagi kampung Ayim. Abah ketua kampung, tetapi mentaliti dan pemikiran tidak seperti ketua kampung lain yang mahukan pembangunan. Dia berpendapat begitu kencang sekali mengenai tanah pusaka. Katanya tanah pusaka tidak boleh diambil sesuka hati. Hak mereka dalam mempunyai tanah pusaka adalah sampai mati. Lantang sekali dia memberikan keputusannya.

Pernah beberapa kali orang kerajaan datang untuk mengukur tanah untuk membuat pembangunan. Sudah tentu dia menghalau dan mengugut mereka dengan senapang. Dan oleh sebab itu, tiada lagi orang kerajaan yang datang ke situ untuk membantu mereka.

Ayim banyak kali juga beritahu, hanya setapak tanah sahaja digunakan untuk mendirikan tiang elektrik dan menanam paip air. Namun, seperti mencurah air ke daun keladi. Kata-katanya tidak dipedulikan. Abah begitu degil.

“Dah tak ada air lagi dalam tong tadahan hujan kita, bang.” kata Reena.

“Nanti abang ambilkan air sungai.” sahut Ayim.

Ayim perlahan-lahan bangun. Dilihatnya tong tadahan hujan benar-benar kosong. Sudah lama hujan tidak turun. Ayim mengeluh sendirian. Dia ambil baldi biru kosong lalu menuju ke sungai yang terletak dalam 5 minit dari rumahnya. Sambil dia berjalan ke sana keseorangan, dia merungut sendirian. Kalaulah rumahnya ada paip air bersih, buat apa pun mudah sekali. Tetapi sampai bilakah keadaan mereka harus begini? Tidak lama lagi isterinya akan bersalin. Mana mungkin anaknya nanti minum air sungai yang entah bersih entahkan tidak. Kalau hari-hari dia perlu beli sekotak mineral untuk minum dan memasak ,bukankah itu membazir? Bagaimana kalau hendak mandi? Semua perkara dalam fikirannya bercelaru dan buntu.

Sudah ke-5 kali Ayim berulang-alik mengangkut baldi berisi air. Semasa dia berada di sungai tadi, kelihatan air sungai agak kering. Ada juga penduduk kampung yang turut sepertinya. Mereka masing-masing berpandangan ketika menimba air sungai. Ayim agak malu sebenarnya. Dia malu kerana pemikiran abah yang kolot sebagai ketua kampung di situ. Malah,abah hasut orang kampung mereka supaya jangan sekali-kali menjual atau membenarkan apa saja projek dilakukan di atas tanah mereka. Abah oh abah.

Penduduk kampung itu tidak ramai. Lebih kurang hanya sepuluh buah rumah sahaja. Dalam sebuah rumah, jika dikira, penghuninya dalam empat sehingga enam orang. Ada juga keluarga yang telah berpindah dari situ yang tidak tahan akan keadaan serba kekurangan tanpa air dan elektrik.

“Aku dah cakap. Apa guna nak jual tanah pusaka nenek moyang? Tidak ada untung. Kita yang rugi!” Bahas abah di rumah Pak Kassim. Ada juga beberapa penduduk yang datang ke situ untuk berborak petang.

“Kata mereka mahu buat projek. Kenapa nak guna tanah kita? Koreklah di tempat lain! Bukan nak buat projek,mereka tu nak ambil tanah pusaka kita. Senang-senang nak ambil percuma! Betul tak?” kata abah lagi. Ada yang mengangguk.

“Aku tak nak! Bersusah payah nenek moyang kita berusaha simpan, jaga… untuk anak cucu cicit kita! Tak ada air, sungai ada! Hujan ada! Tak ada elektrik? Pakai generator! Apa susah?”

Abah masih lagi mengekalkan persepsinya tentang hak tanah pusaka. Tiada seorang yang berani menentangnya. Mereka percaya kata-kata abah. Hanya menurut sahaja. Siapa yang berani menentang Tuan Haji Hassan? Ketua Kampung Danai Batu 3 seorang yang lantang berkata-kata. Malah dia juga dikenali di pejabat Tanah dan Survei kerana sering melawan dan mengadu akan ketidakpuasan hatinya dengan sebarang tindakan berkaitan dengan tanah di kampung itu.

“Abah, mak. Tarikh bersalin Reena semakin dekat. Kami bercadang nak balik ke rumah ibu dan bapa Reena.” kata Ayim pada malam itu.

“Kenapa nak balik ke sana?” tanya mak.

“Kami berpendapat yang di rumah ibu dan bapa Reena lebih selesa untuk Reena berpantang dan anak kami tinggal di sana.” Jawab Ayim.

“Kenapa? Di sini tak selesa?”tanya abah.

“Bukan macam tu, di sana lebih mudah dengan ada keperluan macam air…” Suara Ayim perlahan di hujung kata-kata.

“Kalau macam tu, kalau abah dan mak jatuh sakit, kalian pun akan pergi tinggalkan kami. Macam itu?” kata abah.

“Bukanlah, abah… mak. Kenapalah susah nak faham dengan maksud baik Ayim?” kata Ayim.

“Dah memang macam tu bukan? Kesimpulannya, kalian berdua tak faham dengan kepayahan kami berdua. Mak kamu membesarkan dan kamu satu-satunya anak kami sanggup meninggalkan kami berdua di sini? Hanya kerana api dan air?” soal abah.

Ayim tidak mahu menjawab lagi. Niat tidak kesampaian. Abah tentu tidak mengalah. Biar saja perbalahan pada hari itu tamat pada hari itu. Tunggulah kalau ayah sejuk sikit, barulah aku sebut perkara yang sama sekali lagi. Tekadnya.

Dia pandang pada Reena yang menjenguk sebentar dari bilik dan kemudian masuk semula kerana mungkin dia tidak menyukai jawapan abah. Wajahnya nampak sekali kecewa walaupun terselit senyuman kasih seorang isteri.

“Ayim. Mak rasa abah kamu tu sakit. Sejak semalam dia cirit birit dan muntah-muntah.”kata mak pada Ayim.

“Abah ada makan apa-apa selain makan di rumah?” tanya Ayim.

“Semalam dia ada pergi ke rumah Wak Seman. Tapi mak tak tanya dia makan apa di sana.” jawab mak. Wajahnya mulai risau. Abah pula sedang berbaring di lantai ruang tamu.

“Kita semua di dalam rumah ni nampak baik-baik saja. Jangan-jangan abah salah makan agaknya?”

Abah bangun lalu berjalan cepat-cepat ke bilik air lagi. Nampak sangat abah tengah sakit. Dia berjalan sambil memegang perutnya.

“Abah,mari Ayim hantar ke klinik. Abah sakit tu.”

“Eh taklah, mana abah sakit! Lepas minum air garam nanti eloklah!”

Ayim pandang ibu apabila abah menjawab pelawaannya untuk menghantar abah ke klinik. Ibu sekadar menggeleng kepala. Sungguh degil orang tua itu. Nasihat dan teguran bagai air titik ke batu kerana langsung tidak diendahkan abah. Fikirannya keras seperti batu.

“Ayim!” Jerit ibu.

Dengan pantas Ayim berlari ke dalam rumah ketika memberikan ayam makan di luar rumah. Dilihatnya ibu memangku abah yang kelihatan tidak terdaya lagi. Cepat-cepat dia angkat abah ke dalam kereta dan menghantarnya ke hospital. Staf hospital bertindak pantas merawat abah yang tidak sedarkan diri.

Setelah menanti 45 minit, barulah doktor yang merawat abah bertemu dengan Ayim. Doktor memberitahu bahawa abah Ayim disyaki terkena penyakit taun atau kolera. Doktor bertanya sama ada mereka menggunakan air bersih untuk memasak dan minum di rumah. Ayim berterus-terang yang di kampung mereka belum ada kemudahan air paip bersih dan hanya menggunakan air sungai dan tadahan air hujan. Doktor sekadar mengangguk kerana dia mahu kepastian punca pesakitnya mendapat penyakit taun atau kolera itu.

Abah dimasukkan ke dalam wad. Ayimlah yang menjaga abah untuk beberapa hari ketika dia ditahan di dalam wad. Semasa di dalam wad, Ayim langsung tidak menyebut hal berkenaan dengan air tidak bersih kerana tidak mahu abahnya bertambah sakit. Abah memang terkenal dengan sikap sensitif apabila bercakap tentang isu air. Dia ketepikan dahulu perkara itu sebelum abah benar-benar sihat.

“Abah tahu tak kenapa abah masuk hospital hari tu?” soal Ayim. Dia sengaja tidak melihat wajah abah. Dia tahu abah degil orangnya.

“Tahu. Taun. Penyakit Taun.”

“Abah tahu apa puncanya?”

“Makanan tidak bersih. Kenapa Ayim tanya abah?”

“Sebab air sungai kita tidak bersih macam dulu, abah. Sungai kita telah tercemar.” Jawab Ayim. Kali ini dia pandang wajah orang tua itu.

“Jadi bagaimana? Kita panggil orang kerajaan untuk pasang air bersih? Sedangkan di hospital, air paip yang orang bandar tu minum hari-hari pun boleh buat orang sakit.” jawab abah.

Sah! Abah memang akan menjawab kalau Ayim bertanya pasal air.

“Abah memang berdegil kalau Ayim cakap pasal paip air. Kenapa eh abah? Susah sangatkah nak pasang paip air bersih ke kampung kita? Abah tahu tak penyakit yang buat abah masuk hospital tu boleh membawa maut? Bagaimana kalau keluarga kita semua yang terkena? Abah sanggup? Ayim tak sanggup kalau isteri dengan anak Ayim dalam kandungan itu terjadi apa-apa. Abah faham tak?” kata Ayim. Kali ini dia lebih bertegas pertahankan pendiriannya.

“Mana-mana kata kamulah,Ayim. Abah tak nak cakap apa-apa lagi.” Abah membuat keputusan.

“Sudahlah kalian berdua. Nanti jiran kita dengar.” balas ibu.

“Baiklah. Ayim dah bertekad. Selagi kampung kita tak ada air, tak ada elektrik, Ayim takkan kembali ke sini.” jawab Ayim yang menutup perbalahan pada hari itu. Jika dia bertahan, dia tak tahulah apa yang akan terjadi pada keluarga kecilnya. Abah tidak boleh dibawa berbincang. Biarlah dia dengan tanah pusaka kesayangannya itu. Itu penting baginya.

Keesokan harinya, Ayim dan isteri berpindah ke rumah keluarga isterinya walaupun sempit kerana selain mereka, masih ada adik-beradik lain Reena yang masih tinggal di situ. Reena ikut sahaja apa saja keputusan si suami. Kelibat abah tidak kelihatan di rumah semasa mereka berkemas. Hanya ibu dengan linangan air mata.

“Mak,bukan Ayim marah dengan abah. Ayim cuma mahu Reena dan anak yang bakal lahir mendapat keselesaan. Ayim pasti akan kembali satu hari nanti.”kata Ayim sebelum bersalam dengan ibu.

Dan, malam itu, bermulalah episod abah dan ibu tinggal keseorangan. Tipulah jika abah tidak tersasul memanggil Ayim. Ibu tahu, abah rindukan Ayim seperti dirinya. Namun, rindu itu abah pendam dalam jiwa. Ibu pula kadangkala membuat panggilan video dengan satu-satunya anak mereka itu. Terubat sedikit kerinduan.

Minggu berlalu dengan pantas. Ibu berlari sambil membawa telefon pada abah yang sedang mengetuk pintu sangkar ayam yang rosak kerana hujan lebat semalam. Dia tunjuk wajah anak Ayim yang baru lahir. Abah perhati lama-lama. Ibu tahu, abah rindu Ayim. Sejak itu,ibu selalu menghubungi Ayim dan Reena. Ibu sangat rindu untuk bertemu dengan Ayim dan keluarga. Abah pula pura-pura masih marah tetapi dia tetap menatap gambar cucunya yang dihantar oleh Ayim.

Satu hari, Ayim datang melawat ibu dan abah. Dia bawa Reena dan Mohd Akim bertemu ibu dan abah buat pertama kali. Begitu gembiranya wajah ibu dan abah menerima kunjungan daripada Mohd Akim. Cucu pertama mereka yang comel itu juga tidak banyak karenah dan seronok ketika dipangku oleh nenek dan atuk.

“Kamu berdua baliklah ke rumah.”kata ibu.

“Tunggu dululah,mak. Ayim pun agak selesa di rumah ibu dan bapa Reena. Turun ke tempat kerja pun dekat sahaja dari rumah. Lagipun, Ayim tak perlu nak angkat air macam dulu. Semua ada.” jawab Ayim. Ayim tahu ibunya rindu. Begitu juga abah. Tetapi di mana keluarga kecilnya lebih selesa, di situlah mereka berada.

Mereka tidak menunggu malam untuk pulang ke rumah. Abah menampakkan wajah kesedihan. Dia tahu dia sunyi tetapi tidak meluahkannya. Dia tahu dia rindu tetapi dia tidak mengatakannya.

“Ayim.”

“Ya mak? Eh abah?”jawab Ayim di hujung talian.

“Ayim. Abah nak beritahu, abah dah buat keputusan untuk buat saluran paip air dan bekalan elektrik ke kampung kita.” Suaranya direndahkan tetapi masih dapat didengar oleh Ayim.

“Betulkah abah?”tanya Ayim lagi.

“Ya, abah rindu dengan kalian semua. Abah rindu dengan cucu abah.” Kedengaran suaranya sebak. “Abah berdegil. Abah rupanya pentingkan tanah lebih daripada darah daging abah sendiri. Dan akhirnya abah terpaksa memendam rindu yang teramat kerana rumah ini sangat sunyi tanpa kalian semua. Abah rindu.” jelasnya lagi.

“Baiklah, abah. Ayim akan bawa abah ke pejabat kerajaan. InsyaAllah semuanya akan dipermudahkan.” kata Ayim dalam senyuman. Syukur.

Dan,akhirnya buat sekian kalinya,kampung mereka bercahaya pada waktu malam tanpa perlu bunyi bising dari generator dan air bersih daripada paip rumah masing-masing. Ayim datang ke rumah dan memberitahu mereka sekeluarga akan kembali ke rumah itu pada minggu hadapan. Senyuman terukir pada wajah ibu dan abah.

Abah mengelap titisan mutiara air mata yang mengalir daripada matanya. Dia akhirnya mengaku salah kerana kedegilannya tidak menguntungkan sesiapa malah memisahkan hubungan kekeluargaan antara seorang ayah dengan anak. Bersyukur dia sempat berubah sebelum semuanya terlambat.

See author's posts


Ekonomi Malaysia bakal pulih

KUALA LUMPUR: Ekonomi Malaysia dijangka kembali mencatatkan pertumbuhan positif tahun ini bersama ekonomi global lain susulan kemajuan pelancaran vaksin yang bakal meningkatkan semula penggunaan di seluruh dunia, kata Bank Dunia.

Ketua Ahli Ekonomi bahagian Makroekonomi, Amalan Global Perdagangan dan Pelaburannya, Richard Record (gambar) berkata kumpulan itu menjangka pemberian vaksin sebahagian besarnya boleh diselesaikan pada 2021 di kebanyakan negara, yang dijangka membawa kepada pemulihan ekonomi dan permintaan serta meningkatkan perdagangan dan harga komoditi.

“Kami mengunjurkan pertumbuhan global 4.0 peratus tahun ini. Bagi Malaysia, kami mengunjurkan pertumbuhan ekonomi tahun ini dalam jajaran antaran 5.6 dan 6.7 peratus,” katanya semasa Forum Prospek Ekonomi dan Strategik Malaysia 2021 (MESOF) secara maya yang bertajuk: ‘The Post-COVID-19 New Normal – Where Do We Go From Here’ (Normal Baharu Pasca Covid-19 – Apa Yang Perlu Kita Lakukan Seterusnya), pada Isnin.

MESOF dianjurkan secara bersama oleh Institut Strategik KSI untuk Asia Pasifik (KSI) dengan Dewan Perniagaan dan Perindustrian Antarabangsa dan Kelab Ekonomi Kuala Lumpur.

Bagaimanapun, beliau memberi amaran risiko kepada pertumbuhan adalah kemajuan perlahan pemberian vaksin dan langkah pembendungan baharu yang boleh membawa kepada pelaksanaan lagi perintah kawalan pergerakan sambil menambah penggunaan merupakan bahagian terbesar daripada ekonomi Malaysia.

“Risiko kepada prospek pertumbuhan termasuklah kelewatan pelancaran vaksin yang tidak dijangka, langkah pengekangan yang tidak efektif, peningkatan bilangan isi rumah rentan dan landskap politik tempatan yang tidak menentu.

“Dalam tempoh terdekat ini, dasar perlu menumpukan kepada membendung penularan dan melindungi golongan paling rentan serta membina penampan fiskal ketika keadaan ekonomi bertambah baik,” katanya.

Seorang ahli panel lain, Shan Saeed, Ketua Ahli Ekonomi Juwai IQI Global, berkata kerajaan Malaysia terus mengekalkan kestabilan makroekonomi yang bergerak pantas dan mengejutkan peserta pasaran.

“Kerajaan dapat mengawal sepenuhnya ekonomi dan akan terus menyokong apabila ekonomi memerlukan. Gabungan dasar fiskal dan monetari menjadi kunci bagi pertumbuhan ekonomi dan Bank Negara Malaysia masih ada banyak ruang untuk berbuat sesuatu dalam landskap monetari,” katanya.

Mengenai keluaran dalam negara kasar (KDNK) pula, beliau mengunjurkan pertumbuhan antara 3.0 hingga 4.0 peratus dan menjangka bank pusat mengekalkan kadar dasar semalaman pada satu hingga 1.75 peratus pada 2021.

Sementara itu, Ketua Perangkawan Jabatan Perangkaan Malaysia Datuk Seri Dr Mohd Uzir Mahidin berkata Tinjauan Ekonomi Malaysia 2021 mengunjurkan perdagangan luar negara berkembang sebanyak 3.9 peratus dengan eksport barangan dijangka meningkat 2.7 peratus susulan pemulihan perdagangan dan rantaian bekalan global manakala import diunjur naik 5.3 peratus, disumbang oleh peningkatan pelbagai jenis import.

“Inflasi dijangka kembali semula pada 2021 selepas aliran deflasi apabila pandemik COVID-19 telah menjejaskan permintaan terhadap barangan dan perkhidmatan.

“Ini susulan pelancaran awal program vaksin Covid-19 yang selamat dan efektif dan peningkatan permintaan berikutan kekurangan bekalan,” katanya.

Memetik Kementerian Kewangan, Mohd Uzir berkata inflasi diunjur pada 2.5 peratus berbanding -1.13 peratus pada 2020, menandakan lonjakan kukuh perbelanjaan pengguna.

Mengenai tenaga buruh, beliau berkata ia diunjurkan kekal pada 1.1 peratus manakala kadar pengangguran diunjur menyusut kepada 3.5 peratus pada 2021 berbanding anggaran 4.5 peratus pada 2020, apabila ekonomi negara dijangka melantun semula pada 2021 selepas mencatatkan prestasi lemah pada 2020 disebabkan pandemik tersebut.

See author's posts


Ditembak ketika bertugas

AUCKLAND: Dua pegawai polis parah selepas ditembak dalam satu insiden di Auckland Barat , New Zealand, lapor agensi berita Xinhua, memetik polis pada Jumaat.

Penguasa Polis Daerah Waitemata Naila Hassan berkata, kejadian berlaku di Massey kira-kira 10.30 pagi.

“Satu unit polis sedang menjalankan rondaan di Reynella Drive sebelum mereka diserang,” katanya.

Beliau berkata, dua anggota polis ditembak dan cedera parah, orang awam juga cedera akibat dilanggar dengan kenderaan.

Banyak sumber termasuk media tempatan melaporkan seorang polis maut ditembak, bagaimanapun, polis New Zealand belum mengesahkannya.

Penyerang berjaya melarikan diri dan suspek sedang diburu.

Polis menasihatkan orang ramai menghindari kawasan kejadian dan sekolah di daerah itu turut ditutup.- Bernama

See author's posts


Deka Fit pilih Sarawak sebagai destinasi

KUCHING: Seramai 1,000 peserta dari lapan buah negara setakat ini bakal memeriahkan Deka Fit Sarawak di Stadium Perpaduan pada 12 November tahun ini.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata, Deka Fit memilih Sarawak dan ia pertama kali dianjurkan di Asia Tenggara.

“Saya percaya mereka memilih Sarawak kerana keadaan di negeri ini selamat, mempunyai reka bentuk yang unik dan penganjur ini diberi kepercayaan oleh pihak Deka Fit kerana pengalaman mereka yang luas.

“Selain itu, program ini akan memberi keuntungan dan kebaikan kepada industri perlancongan di Sarawak dari segi perhotelan, makanan tempatan dan sebagainya.

“Seterusnya, video dan gambar diambil oleh peserta luar negara semasa acara berlangsung akan membantu menyebarkan acara ke seluruh dunia.

“Kami berharap dengan mengadakan pertandingan yang julung kali diadakan di Sarawak ini, ia akan menjadi penanda aras tahap kecergasan atlet di seluruh rantau ini, menjadikan Sarawak sebagai destinasi pelancongan sukannya.

Beliau berkata demikian semasa sidang media Deka Fit Sarawak 2022 di Bangunan Baitulmakmur, hari ini.

Abdul Karim berkata antara lapan buah negara yang menyertai Deka Fit Sarawak iaitu Malaysia, Brunei, Thailand, Singapura, Australia, New Zealand, Emiriah Arab Bersatu (UAE) dan Afrika Selatan.

Beliau berharap dapat menarik lebih ramai peserta pada minggu akan datang, terutamanya dari Asia Tenggara.

Deka Fit Sarawak dijangka menarik 1500 atlet bertanding dalam 3 kategori, Kategori Terbuka, Kategori Umur Kumpulan dan kemuncak kesemuanya, Kategori Elit di mana atlet berpeluang memenangi hadiah utama RM2,000.

Turut hadir Ahli Dewan Undangan Negeri (ADUN) Balai Ringin, Datuk Snowdan Lawan.

See author's posts


Tingkatkan persiapan banjir

PERBINCANGAN…Timbalan Premier Sarawak Datuk Amar Douglas Uggah berkongsi maklumat dalam taklimat situasi banjir di negeri ini yang diadakan di bilik persidangan Wisma Bapa Malaysia hari ini.

KUCHING: Semua bahagian dan daerah di negeri ini diarah mempertingkatkan persiapan menghadapi kemungkinan banjir berikutan musim tengkujuh timur laut yang diramal bakal berlaku.

Untuk tujuan itu, pihak Jawatankuasa pengurusan bencana di peringkat bahagian dan daerah memastikan persediaan rapi.

Timbalan Premier Sarawak Datuk Amar Douglas Uggah Embas berkata, ia termasuk memastikan bekalan makanan serta barang keperluan lain mencukupi di pusat penyimpanan makanan masing-masing.

Beliau yang juga Pengerusi Jawatankuasa Pengurusan Bencana Negeri Sarawak (JPBNS) berkata, jabatan-jabatan yang merupakan ahli JPBNS mesti memastikan semua fasiliti diperlukan dan tenaga manusia mencukupi bagi menghadapi sebarang kemungkinan.

“Kami mahu semua jabatan ini juga berjaga-jaga sepenuhnya malah saya telah mengarahkan Jabatan Kerja Raya (JKR) memberi perhatian khusus kepada sebarang kemusnahan jalan raya dan jalan yang telah terjejas akibat banjir,”katanya.

Beliau berkata demikian selepas menghadiri taklimat situasi banjir di negeri ini yang diadakan di bilik persidangan Wisma Bapa Malaysia di sini hari ini.

Uggah yang juga Menteri Pembangunan Infrastruktur dan Pelabuhan, berkata jalan-jalan itu akan dipenuhi dengan jalan berlubang dan berbahaya kepada semua pengguna .

“Saya telah mengarahkan JKR untuk bersiap sedia, bersedia untuk membaikinya atau membina semula akses supaya rakyat akan mendapat kesan yang minimum.

Sementara itu, Jabatan Meteorologi meramalkan hujan berterusan akan melanda beberapa bahagian di negeri ini mulai hari ini hingga Jumaat ini.

Kawasan ini termasuk Bahagian Mukah (daerah Daro, Matu, Dalat dan Mukah), Bahagian Bintulu, Bahagian Miri (daerah Subis, Beluru, Miri dan Marudi) dan Bahagian Limbang.

Mengenai situasi itu, Uggah berkata mereka yang tinggal berhampiran sungai perlu mengambil semua langkah berjaga-jaga.

“Sila ambil perhatian dengan apa-apa arahan daripada pegawai kami yang memantau di lapangan.

“Jangan teragak-agak untuk berpindah ke pusat pemindahan atau kawasan yang lebih tinggi jika anda dinasihatkan berbuat demikian.

“Ini demi kepentingan keselamatan anda dan keluarga anda,”katanya.

Selain itu, Uggah turut menzahirkan rasa syukur dengan operasi yang dilakukan oleh semua pegawai terbabit di beberapa kawasan di Bahagian Miri dan Kapit yang dilanda banjir baru-baru ini.

“Saya dapat melihat bahawa pasukan kami telah bertindak balas dengan cekap dalam membantu mangsa.”

Turut hadir, Timbalan Pesuruhjaya Polis negeri Dato Mancha Ata, Pengarah Unit Keselamatan dan Penguatkuasaan negeri Dato Dr Chai Khin Chung dan Pengarah Jabatan Kebajikan Masyarakat Noriah Ahmad. Oleh Azreen Keria

See author's posts


Agrobank terus bantu usahawan PKS di Sarawak

KUALA LUMPUR: Agrobank akan terus berusaha membantu perusahaan kecil dan sederhana (PKS) di Sarawak selain memastikan mereka dapat menjana pendapatan lebih baik khususnya ketika pasaran global dan tempatan terjejas teruk berikutan pandemik Covid-19.

Menerusi kenyataan bank itu semalam, Penanggung Tugas Presiden dan Ketua Pegawai Eksekutif Agrobank, Khadijah Iskandar berkata, 70 peratus cawangan bank pembangunan pertanian itu terletak di kawasan luar bandar.

Beliau berkata, ini sekali gus memudahkan komunikasi dan perundingan di antara pengusaha PKS dengan pegawai Agrobank mengenai perniagaan dan pengurusan aliran tunai.

“Ini adalah sebahagian inisiatif kami untuk memastikan lebih banyak pelanggan terus berjaya dalam perniagaan tani mereka,” katanya.

Menurut kenyataan itu, Khadijah berkata demikian semasa sesi kedua bertajuk ‘Covid-19 – Pemulihan dan Pemerkasaan Perniagaan PKS’ di Dialog SME Sarawak yang bersiaran di laman media sosial rasmi Agrobank baru-baru ini sempena Bulan PKS Agrobank.

Antara ahli panel dalam sesi itu ialah Timbalan Ketua Menteri Sarawak, Datuk Amar Awang Tengah Ali Hasan, Menteri Muda Perdagangan Antarabangsa dan Industri Sarawak, Datuk Mohd Naroden Majais, Felo Akademi Sains Malaysia, Dr. Madeline Berma, dan Pengasas GrasiCili, Munir Ashim Abdullah.

Khadijah berkata, Agrobank menyambut baik pengumuman Menteri Pertanian dan Industri Makanan, Datuk Seri Dr. Ronald Kiandee berkenaan Dana Skim Kredit Mikro bernilai RM350 juta sebagai bantuan kepada usahawan tani yang terjejas berikutan Covid-19.

“Suntikan dana ini diharap dapat membantu usahawan PKS sekali gus memberi ruang kepada mereka untuk lebih merancang pelan strategik perniagaan sepanjang tempoh moratorium ini.

“Diharapkan agar PKS mampu mengembangkan perniagaan mereka bukan sahaja pada tahap mampu sara diri malah ke arah perniagaan korporat. Ini pastinya sentiasa menjadi aspirasi kami di Agrobank dalam memastikan kejayaan usahawan kami,” katanya.

Datuk Amar Awang Tengah pula berkata, di Sarawak, kerajaan telah melaksanakan tiga pakej bantuan khas ‘Sarawakku Sayang’ bagi 28 jenis bantuan termasuk kepada PKS dengan jumlah peruntukan keseluruhan sebanyak RM2.55 bilion.

“Antara bantuan khas yang diberikan kepada PKS adalah pengecualian bayaran yuran permit dan lesen perniagaan di bawah pihak berkuasa tempatan dan beberapa agensi perkhidmatan lain, penangguhan bayaran pembiayaan selama enam bulan serta pengecualian pembayaran kadar keuntungan bagi industri kecil dan sederhana dan mikro kredit Sarawak,” katanya.

Beliau yang juga Menteri Perdagangan Antarabangsa Dan Industri, Terminal Perindustrian Dan Pembangunan Usahawan Sarawak berkata, kerajaan negeri juga menubuhkan Majlis Tindakan Ekonomi Sarawak yang bertujuan merancakkan dan memperkasakan pembangunan ekonomi dalam jangka panjang.- Bernama

See author's posts


PRU-15: Sekurang-kurangnya 85 calon dijangka bertanding

KUCHING: Sekurang-kurangnya 85 calon dijangka mengemukakan borang pencalonan, di 31 pusat penamaan calon di seluruh negeri pagi ini.

Jumlah itu berdasarkan perkiraan calon yang telah diumumkan baru-baru ini oleh setiap parti yang bertanding untuk Pilihan Raya Umum ke-15 (PRU-15) kali ini.

Bagaimanapun, jumlah itu mungkin bertambah dengan kemunculan calon Bebas.

Gabungan Parti Sarawak (GPS) yang dianggotai empat parti, bertanding di semua 31 kerusi Parlimen.

Parti pembangkang yang turut bertanding ialah DAP, Parti Bumi Kenyalang (PBK), Parti Sarawak Bersatu (PSB), Parti Bansa Dayak Sarawak (PBDS), Parti Keadilan Rakyat (PKR), Parti Pribumi Bersatu Malaysia (BERSATU), Parti Amanah Negara (AMANAH) dan PAS.

GPS adalah gabungan empat parti komponen iaitu Parti Pesaka Bimiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP).

Sama seperti PRU-14 2018, PBB bertanding 14 kerusi, SUPP (7), PRS (6) dan PDP (4) pada pilihan raya umum kali ini, pertama kali menggunakan lambang GPS setelah ia keluar Barisan Nasional (BN) selepas pilihan raya umum lalu.

Pada PRU-14, PBB bertanding di 14 kerusi Parlimen (menang 13 kerusi),

SUPP (7) tapi cuma menang satu, PRS (6) menang tiga dan PDP (4) menang dua. Kesemuanya 19 kerusi.

Baki 12 lagi kerusi Parlimen ketika itu, dimenangi pembangkang iaitu DAP (6), PKR (4) dan Bebas (2).

See author's posts


PM saran komuniti antarabangsa amalkan semangat ‘keluarga dunia’

PERDANA Menteri Datuk Seri Ismail Sabri Yaakob ketika menyampaikan ucapan semasa merasmikan Persidangan Meja Bulat Asia-Pasifik Ke-35 menerusi rakaman video kelmarin.

KUALA LUMPUR: Perdana Menteri Datuk Seri Ismail Sabri Yaakob menyarankan komuniti antarabangsa supaya bekerjasama dengan mengamalkan semangat ‘keluarga dunia’ dalam menghadapi cabaran global terutamanya ketika pascapandemik.

Ismail Sabri berkata, pandemik Covid-19 telah mengajar bahawa cabaran global yang berlaku ketika ini tidak boleh diatasi secara bersendirian atau secara ‘solo’.

Beliau berkata, ekonomi dan politik dunia kini berdepan dengan situasi pascapandemik yang kompleks selain terdapatnya persaingan yang semakin sengit antara kuasa-kuasa besar dunia.

“Di Eropah misalnya kita menyaksikan konflik yang memberikan kesan amat dahsyat, bukan hanya kepada penduduk negara-negara terlibat tetapi tempiasnya turut dirasai di seluruh dunia.

“Berikutan itu penting sekali bagi komuniti antarabangsa melipatgandakan persediaan berdepan dengan ketidaktentuan serta bekerjasama ke arah masa hadapan yang lebih aman, progresif, inklusif dan makmur,” katanya ketika merasmikan Persidangan Meja Bulat Asia-Pasifik Ke-35 menerusi rakaman video semalam.

Mengambil contoh di Malaysia, Perdana Menteri berkata semangat ‘Keluarga Malaysia’ yang diamalkan ketika ini untuk menjalin kerjasama yang inklusif, mementingkan kebersamaan serta mengutamakan golongan yang paling memerlukan, ternyata dapat membuka ruang ke arah mencapai jalan penyelesaian yang lebih baik.

Beliau berkata, permasalahan global yang menjadi semakin kompleks dan sukar untuk ditangani seharusnya menjadi ingatan kepada penggubal dasar tentang pentingnya untuk menguruskan segera cabaran yang boleh mengakibatkan kesan buruk kepada generasi akan datang.

Menyentuh mengenai ASEAN, Ismail Sabri berkata ASEAN sentiasa berpegang teguh dengan prinsip asasnya yang mengutamakan kepaksian ASEAN (ASEAN Centrality) dalam menghadapi cabaran lalu dan yang mendatang.

Menurut Perdana Menteri, prinsip-prinsip asas ASEAN seperti saling bekerjasama dan menghormati kedaulatan negara serta semangat membimbing negara-negara anggota ke arah keamanan dan kemakmuran serantau menjadi resipi kejayaan di rantau ini.

“Sehubungan itu, ASEAN muncul sebagai gagasan yang dihormati dan dipercayai bagi mekanisme pelbagai hala serantau. Namun begitu, kepaksian rantau ini akan terus diuji dengan tekanan dalaman dan luaran.

“Untuk itu ASEAN juga memerlukan kombinasi mekanisme-mekanisme berbentuk dua hala, pelbagai hala, bahkan minilateral dan juga kreativiti serta sokongan badan-badan bukan kerajaan untuk berjaya,” katanya.

Ismail Sabri berkata, persaingan antara kuasa-kuasa besar juga tidak seharusnya memudaratkan, malah rantau ASEAN perlu bersedia menghadapi persaingan kuasa-kuasa besar dengan bijak dan libat urus secara proaktif dengan kuasa-kuasa besar akan memberikan manfaat kepada rantau ini.

“Keutuhan ASEAN akan memberikan kesan positif kepada kita, dan disebabkan itu ia perlu terus kukuh dan produktif serta kekal menjadi paksi kepada libat urus serantau ke arah membentuk norma-norma baharu di rantau ini,” katanya.

Sementara itu beliau berkata kepentingan China di rantau ini tidak boleh dinafikan dan sejak 2009 negara itu kekal menjadi rakan dagang utama ASEAN.

“Pada 2020, ASEAN mengatasi Kesatuan Eropah sebagai rakan dagang utama China. Melihat kepada ekonomi dan kedudukan strategik China, ASEAN berharap dapat mengekalkan hubungan yang positif dan stabil dengan Beijing,” katanya.

Dalam masa sama, menurut Perdana Menteri ASEAN juga harus terus memperkemaskan hubungan ekonomi dan diplomatik dengan Amerika Syarikat berdasarkan rasa saling hormat-menghormati dan semangat setiakawan yang tinggi.

“Amerika Syarikat, China dan Asia Tenggara harus memastikan semangat yang mengikat hubungan dua hala dan pelbagai hala dipelihara serta diperkukuhkan berdasarkan kepada pematuhan undang-undang antarabangsa yang telah lama wujud.

“Walaupun kita berdepan dengan cabaran yang hebat, kita mesti terus cekal dan tabah serta sama-sama mencari jalan penyelesaian untuk menikmati masa depan yang lebih makmur, lestari dan saksama,” katanya. – Bernama

See author's posts


477 terima Kenyalang Gold Card di Batu Kitang

KUCHING: Seramai 477 warga emas bagi kawasan Dewan Undangan Negeri (DUN) Batu kitang  menerima ‘Kenyalang Gold Card’ masing-masing daripada Parti Rakyat Bersatu Sarawak (SUPP) Cawangan Batu 10.

Ahli Dewan Undangan Negeri (ADUN) Batu Kitang Lo Khere Chiang berkata dengan kad tersebut, pemegang kad atau warga emas di Sarawak akan dapat menikmati pelbagai keistimewaan termasuk tawaran diskaun ketika membeli barangan dan menggunakan perkhidmatan tertentu.

“Kad ini adalah sesuatu yang bernilai kerana ia memberi banyak kemudahan kepada pemegang kad tersebut.

“Contohnya, jika berlaku kematian, waris kepada pemegang kad tersebut bantuan sebanyak RM3,000 akan diberikan kepada waris terlibat melalui pemberian bantuan ihsan kematian,” katanya ketika ditanya pemberita selepas Simbolik Penyerahan ‘Kenyalang Gold Card’ di SUPP Cawangan Batu 10, di sini, kelmarin.

Pada majlis tersebut, Lo menyerahan kad “Kenyalang Gold Card, kepada 10 wakil penerima sebagai simbolik penyerahan manakala selebih akan lebih akan diserakan secara berperingkat

Beliau dalam pada itu turut menyeru rakyat khususnya dikawasan DUN Batu Kitang untuk terus memberi sokongan kepada kerajaan Sarawak pimpinan Gabungan Parti Sarawak (GPS).

Katanya,Kerajaan GPS dibawah pimpinan Ketua Menteri Datuk Patinggi Abang Johari Tun Openg  sentiasa memberi keutamaan kepada kebajikan serta usaha meningkatkan taraf kehidupan dan pendapatan rakyat di negeri ini.

Menurutnya, setiap ADUN diberi peruntukan sebanyak RM1 juta setahun untuk membantu penduduk-penduduk tempatan di kawasan Dewan Undangan Negeri (ADUN) masing-masing.

“Contohnya, melalui program fasilitasi pertanian yang diperkenalkan pada tahun ini, setiap pekebun diberikan bantuan maksima RM5,000 untuk projek tanaman cili, sayur, durian, menternak ayam serta ikan selain turut menyediakan peruntukan untuk membina jalan ke kebun bagi membolehkan hasil tersebut dibawa keluar seterunya dipasarkan.

“Untuk penduduk rumah panjang pula, kerajaan menyediakan bantuan berupa pinjaman tanpa faedah berjumlah RM50,000 kepada setiap keluarga untuk tujuan  membina semula membaik pulih rumah panjang mereka,” katanya.

Turut hadir, Pengerusi SUPP Cawangan Batu 10, Chin Hon Jun; Penghulu Lin Eng Huat dan kaunselor Shirley Pui.

Oleh Cheryl Law

See author's posts


Yangon bergolak lagi

YANGON: Perbicaraan pemimpin Myanmar yang digulingkan, Aung San Suu Kyi, bermula semalam, sekali gus mencetuskan tunjuk perasaan besar-besaran di Yangon.

Pada masa sama, junta tentera Myanmar yang mendalangi rampasan kuasa menafikan kritikan Suruhanjaya Tinggi Pertubuhan Bangsa-Bangsa Bersatu (PBB) untuk Hak Asasi (UNHRC) berhubung keganasan terhadap penunjuk perasaan.

Myanmar bergolak sejak rampasan kuasa 1 Februari lalu, diburukkan lagi dengan penahanan Suu Kyi dan anggota kanan partinya, menyebabkan tunjuk perasaan setiap hari selain pertempuran antara tentera dan gerila etnik minoriti serta militia.

Suu Kyi, 75, buat pertama kali hadir perbicaraan mahkamah hari ini atas dakwaan melanggar peraturan Covid-19 ketika kempen pilihan raya yang dimenanginya November tahun lalu selain didakwa memiliki ‘walkie-talkie’ tidak berlesen.

Peguam penerima anugerah Nobel keamanan itu memaklumkan, perbicaraan pertama itu dijangka berjalan sehingga hujung bulan depan.

Suu Kyi turut berdepan pertuduhan lain yang lebih serius, termasuk berniat untuk menghasut, melanggar Akta Rahsia Rasmi (ISA) serta menerima AS$600,000 (RM2.47 juta) dan 11.4 kilogram emas daripada bekas ketua menteri Yangon.

Pasukan peguam bela menafikan Suu Kyi melakukan sebarang kesalahan dan ketua peguam bela, Khin Maung Zaw, menyifatkan pertuduhan rasuah itu sebagai ‘tidak masuk akal’.

Timbalan Pengarah Pemerhati Hak Asasi Manusia Asia, Phil Robertson, dalam satu kenyataan, berkata pertuduhan terhadap Suu Kyi adalah ‘palsu dan bermotif politik’ serta ‘perlu digugurkan, sekali gus Suu Kyi dibebaskan segera tanpa syarat’.

Tentera Myanmar mendakwa melakukan rampasan kuasa kerana parti Suu Kyi menang pilihan raya dengan melakukan penipuan, namun dakwaan itu dinafikan suruhanjaya pilihan raya sebelum ini dan pemerhati antarabangsa.

Tentera Myanmar didakwa sudah membunuh sekurang-kurangnya 862 individu ketika bertindak terhadap penunjuk perasaan sejak rampasan kuasa berlaku, menurut kumpulan aktivis Persatuan Bantuan Tahanan Politik (AAPP), namun junta menafikan angka itu.

Hari ini, penyokong pro demokrasi kembali membanjiri jalanan di Yangon dengan laungan ‘kami sokong revolusi perang’ dan merancang beberapa siri tunjuk perasaan.

Pesuruhjaya Tinggi UNHRC, Michelle Bachelet, sebelum ini mengutuk junta tentera kerana menggunakan kekerasan melampau dan senjata berat terhadap penunjuk perasaan.

Beliau juga menegur keengganan junta tentera melaksanakan lima ketetapan yang dicapai dalam perjumpaan dengan wakil ASEAN untuk menghentikan keganasan dan memulakan rundingan dengan seterunya.

Bagaimanapun, junta tentera mempertikaikan tuduhan Bachelet, dengan menyifatkannya sebagai berat dan tidak tepat kerana Kerajaan Perpaduan Kebangsaan (NUG) yang ditubuhkan penyokong Suu Kyi turut melakukan keganasan.

Mereka juga menuduh kumpulan pemberontak etnik, yang menyokong NUG, bertanggungjawab membunuh 25 daripada 47 pekerja pembinaan yang diculik di timur negara itu bulan lalu. – AFP

See author's posts


Hanya Kau yang Mampu

Oleh Margaret Sahat

AIRENE menangis teresak-esak di dalam wad yang sejuk itu. Setelah lima jam bertarung nyawa, dia selamat melahirkan anak sulungnya. Namun, reaksi sedemikian bukanlah sesuatu yang normal apatah lagi anak yang baru dilahirkan itu adalah permata hati yang ditunggu-tunggu setelah enam tahun mendirikan rumah tangga. Seolah-olah belum ada tanda-tanda mahu berhenti, ibunya yang dari tadi duduk di kerusi plastik di sebelahnya menegur lembut.

“Sudahlah, Rene. Kau mahu menangis sampai butakah? Kasihan anakmu itu. Belum menyusu lagi.” Mak Ani menggelengkan kepalanya.

Tidak berapa lama kemudian, seorang jururawat masuk bersama seorang bayi lelaki yang berbalut dengan kain hijau. Bayi itu diletakkan di sebelah Airene untuk diberi susu badan. Airene tiba-tiba berhenti menangis apabila menatap wajah bayinya itu. Kulitnya cerah dan hidung mancung persis suaminya. Pasti kacak apabila dewasa kelak.

“Puan, sekarang boleh susukan anak ya.” Ujar jururawat itu sambil berlalu pergi.

Mak Ani membantu Airene duduk pada posisi yang lebih selesa dan memegang bayi pada kedudukan yang betul.

Airene hanya memandang ke arah dinding tanpa bercakap sepatah pun. Eric masuk ke dalam wad setelah selesai dengan urusan di kaunter. Dia terus mencium dahi isterinya dan mengusap kepalanya sambal mengucapkan terima kasih. Air mata Airene jatuh perlahan-lahan.

“Abang bersyukur dikurniakan anak yang telah lama kita nantikan. Kita harus menerimanya dengan rasa gembira. Semua orang ada ujian dalam hidup mereka. Begitu juga kita. Abang sayang Airene dan anak kita. Kita akan jaganya bersama-sama.” Ujar Eric.

Setelah semalaman berada di wad, Airene dibenarkan pulang. Namun keadaannya masih seperti semalam. Hanya diam dan banyak termenung. Mak Ani membantu mengendong cucunya. Dia akan berada di rumah menantunya untuk menjaga Airene sepanjang tempoh berpantang. Mungkin juga dia akan berada lebih lama sekurang-kurangnya sehingga emosi anaknya stabil.

Airene tidak mahu memandang anaknya. Matanya mula berkaca seolah-olah tidak dapat menerima takdir yang telah tertulis. Eric hanya mampu memujuk dan memberi kata-kata semangat namun tidak ada apa yang berubah. Airene enggan berbicara dengan suaminya atau meluah perasaan yang terbuku. Makan juga tidak berselera. Hanya dua tiga suap.

Mak Ani mengurut badan anaknya setiap pagi dan petang selepas mandi agar Airene merasa lega dan tenang. Dia juga tidak banyak membebel seperti kebiasaannya. Biarlah Airene menenangkan diri seminggu dua. Penting dalam tempoh ini untuk memastikan emosinya stabil.

Di bilik bayi, Eric menukarkan lampin dan memakaikan baju anaknya yang usai dimandikan oleh ibu mertuanya tadi. Anaknya tidak banyak ragam. Tidur juga mengikut masa dan tidak congek. Dia mengambil minyak bayi dan disapukan pada kedua-dua kaki anaknya yang kecil dan kurus itu. Kaki-kaki itu begitu lembut seperti tidak bertulang. Eric menerima ketentuan bahawa anaknya mempunyai Palsi Serebral, sejenis gangguan saraf yang boleh menjejaskan pergerakan anaknya terutama di bahagian kaki.

Meskipun telah dapat dikesan seawal dalam kandungan, namun Eric dan Airene masih berharap agar apa yang diberitahu oleh doktor itu tidak benar. Namun Tuhan telah menentukan segalanya. Eric menerima dengan hati terbuka. Malah, dia telah bersedia sebelum anaknya itu lahir ke dunia. Tidak mungkin dia membuang bayi yang telah sekian lama dia nantikan. Darah dagingnya sendiri.

Eric tetap positif dan berdoa agar kekurangan anaknya itu hanyalah dari segi fizikal semata-mata. Dari apa yang dibacanya dari laman-laman berkaitan Palsi Serebral, ada juga kanak-kanak sebegitu yang normal dari segi inteleknya. Malah ada yang sangat berjaya dan bijak pandai. Namun untuk meyakinkan isterinya seperti agak sukar buat masa ini. Airene perlukan lebih waktu untuk menerima hakikat itu. Tetapi sebagai suami, dia tidak akan berputus asa untuk melihat senyuman di wajah isterinya itu semula.

Airene termenung kosong di tepi tingkap biliknya. Enggan keluar. Mak Ani yang dari tadi mengendong cucunya mundar-mandir di hadapan Airene dengan harapan anaknya ingin memegang dan memeluk anaknya, sama seperti ibu-ibu yang lain. Sudah puas dipujuk, namun Airene tetap begitu.

“Benci betul kau dengan anakmu ini, Rene. Bagus mak bawa balik ke kampung saja kan? Temankan mak. Sudah tiga minggu dia tunggu kamu peluk dia. Kenapa keras sangat hati kamu ni?” Mak Ani bersuara tenang.

Airene diam sahaja. Tiada respons.

“Minggu depan mak bawa dia pulang ke kampung. Banyak saudara-mara kita di kampung mahu jaga anak ni. Makcik Alice kamu mesti suka. Dia kan tiada anak.” Sambung Mak Ani lagi sambal menjeling Airene dengan ekor matanya.

“Kalau kamu masa lahir dulu macam ni juga, patut tak mak tinggalkan kamu?” soal Mak Ani dengan nada yang agak tinggi.

Airene terkejut. Kemudian dia menangis semahunya. Mak Ani yang merasa bersalah segera memujuk Airene sambil meminta maaf.

“Maafkan mak. Mak tak sengaja tadi. Jangan kamu asyik melayan perasaan kamu yang kecewa tu. Tak ada kesudahannya. Tengok suami kamu tu. Sabar saja melayan anaknya. Melayan kamu lagi. Tidak ada pun mukanya kecewa. Malam-malam dia dodoikan anak. Tukar baju dan lampin. Buatkan susu. Esok, bangun pergi kerja pula. Tiada pun dia mengadu letih atau susah. Apa alasan kamu?” Mak Ani meluahkan perasannya.

Airene mengesat air mata yang semakin mengering. Dia bangun dan terus mengendong anaknya. Diciumnya anak itu berkali-kali sambil tersenyum. Mak Ani pun senyum. Lega rasanya melihat Airene sudah sedar akan keegoannya. Perlahan-lahan dia mengajar Airene cara-cara menjaga anaknya.

Eric senang dengan perubahan isterinya. Sudah tentu dia menghargai usaha ibu mertuanya yang tidak lelah memujuk dan menyedarkan Airene selama ini. Airene sudah mula menunjukkan sikap kasih sayang dan keibuannya kepada anak mereka, Aaron. Airene menumpukan sepenuh perhatiannya menjaga Aaron sepanjang cuti enam bulan. Dia sengaja memohon cuti tambahan tiga bulan agar dapat menikmati saat-saat indah bersama putera kesayangan mereka.

Dia juga sudah mula berkongsi gambar-gambar anaknya di media sosial mereka. Dia teruja dengan ucapan tahniah dan kegembiraan yang ditunjukkan oleh rakan-rakan dan saudara-mara mereka. Namun, dia tidak menunjukkan kekurangan yang ada pada anaknya itu. Baginya, itu semua tidak perlu. Biarlah hanya mereka suami isteri sahaja yang tahu.

Sepanjang enam bulan, Airene dan Eric tidak pernah gagal menghantar Aaron bertemu pakar dan ahli terapi untuk memantau kesihatan anak mereka. Selain rawatan fizikal, mereka juga perlu menjaga makanan dan ubat-ubatan yang telah dipreskripsi untuk Aaron. Namun, mereka bersyukur kerana Aaron sentiasa berada dalam keadaan sihat, malah aktif seperti kanak-kanak lain. Dia mampu meniarap dan memegang botol susunya sendiri. Malah pandai juga mencium ayah dan ibunya.

Tamat sahaja cuti, Mak Ani datang dari kampung untuk menjaga cucunya. Airene belum bersedia untuk menghantar Aaron ke pusat asuhan kanak-kanak kerana bimbang penerimaan orang lain terhadap anaknya yang istimewa itu. Eric memahami kegusaran isterinya meskipun segan untuk menyusahkan ibu mertuanya itu, namun Mak Ani menyatakan kesediaannya untuk menjaga cucunya selagi kudrat masih ada.

Rakan-rakan sekerja Airene gembira melihat kehadiran Airene semula ke pejabat. Banyak kerja yang menanti. Jika sebelum ini Airene selalu pulang akhir dari pejabat, namun sekarang tepat jam lima petang pasti akan meninggalkan pejabat agar dapat segera pulang ke rumah. Begitulah rutin hariannya kini.

Aaron terus membesar menjadi kanak-kanak yang riang dan ceria. Dia kini sudah berumur lima tahun. Jika dahulu dia menggunakan kerusi roda untuk bergerak namun kini dia sudah mula belajar menggunakan alat sokongan kaki untuk melatih pergerakannya. Ia merupakan proses yang panjang dan sudah tentu tidak akan membuatkannya terus boleh berjalan sendiri dalam sekelip mata.

Doktor meyakinkan Eric dan Airene bahawa ini adalah proses untuk menguatkan otot dan tulang Aaron dan mengingatkan mereka agar tidak terlalu berharap untuk Aaron terus dapat berjalan dalam masa terdekat kerana anak mereka masih terlalu muda dan kecil. Berjalan merupakan proses pemulihan yang akan memakan masa yang panjang. Hanya kesabaran dan kecekalan dapat membuktikannya.

Airene khuatir tentang persekolahan anaknya. Haruskah dia menghantar anaknya ke sekolah biasa atau ke sekolah khas? Bagaimana Aaron mampu bergaul dengan kanak-kanak lain tanpa mereka memandang serong kepadanya? Atau pergi ke sekolah pendidikan khas di mana dia boleh bertemu dengan kanak-kanak lain sepertinya tanpa perlu rasa terasing? Tiba-tiba terasa begitu banyak perkara yang perlu dia fikirkan.

Mereka suami isteri sepakat untuk mendapatkan nasihat daripada yang lebih arif mengenai perkara itu sebelum membuat sebarang keputusan. Sudah pasti mereka hanya inginkan yang terbaik untuk Aaron.

Mereka membuat temu janji dengan pakar kanak-kanak di hospital. Beberapa ujian dan penilaian dilakukan terhadap Aaron untuk mengesahkan keadaan fizikal dan inteleknya. Mereka telah bersedia dengan apa sahaja keputusan yang diterima.

Sementara itu, Airene turut pergi ke Jabatan Kebajikan Masyarakat (JKM) untuk mendapatkan khidmat nasihat dan kaunseling berkenaan anaknya. Pegawai JKM yang bertugas telah memberi penerangan yang jelas tentang keistimewaan dan kebajikan yang diperoleh anak-anak istimewa seperti Aaron yang merupakan pemegang kad Orang Kurang Upaya (OKU) berdaftar dengan JKM.

Airene juga bertemu dengan kaunselor JKM, Dr. Sharifah Jannah yang telah 15 tahun bertugas di sana. Beliau berbicara hati ke hati dengan Airene berkenaan anaknya. Beliau memahami kegusaran Airene tentang masa depan anaknya. Namun, beliau menasihatkan Airene untuk tidak terlalu bimbang. Airene perlu optimis dan memandang perkara itu sebagai satu cabaran buatnya, sama seperti ibu-ibu yang senasib dengannya. Sikapnya adalah kekuatan untuk anaknya membesar dengan gembira dan berjaya seperti orang lain hingga dewasa kelak. Dr. Sharifah turut mengingatkan Airene bahawa hanya insan terpilih sahaja mampu menggalas ujian yang diberi oleh-Nya.

Airene berasa tenang sepanjang proses kaunseling tersebut. Jauh di sudut hatinya dia juga bersetuju dengan semua kata-kata Dr. Sharifah. Malah, dia seharusnya lebih bersyukur kerana Aaron hanya mempunyai masalah fizikal. Dari segi intelek, anaknya sebijak kanak-kanak lain sebayanya. Malah lebih cerdik lagi. Anaknya mampu belajar bersama murid-murid normal yang lain. Apa yang dikhuatirinya ialah bagaimana anaknya mampu bergerak ke sana sini tanpa bantuan ibunya di sekolah.

Eric dan Airene sepakat untuk menghantar Aaron ke sekolah tadika biasa agar dia boleh bergaul bersama kanak-kanak normal yang lain. Pada mulanya dia pasti akan berasa kekok dan terasing namun mereka percaya pihak sekolah akan melakukan yang terbaik bagi memastikan Aaron dilayan sama seperti rakan-rakannya dan tidak merasa tersisih dengan kekurangannya. Lebih baik segalanya bermula sejak kecil. Apabila meningkat dewasa, Aaron sudah berupaya untuk menghadapi perubahan yang berlaku di sekelilingnya. Mereka percaya Aaron mampu.

Banyak kanak-kanak istimewa di luar sana yang memerlukan sokongan moral daripada masyarakat di sekeliling mereka. Tiada insan di dunia ini yang mahu dilahirkan dan melahirkan anak yang cacat dan abnormal.

Namun di sebalik kesulitan itu, insan-insan istimewa ini terbela nasibnya. Banyak kemudahan dan keistimewaan yang diberikan kepada mereka dari segi kewangan dan bantuan alat sokongan untuk membantu mereka meneruskan kehidupan dengan lebih baik.

Meskipun begitu masih ramai anggota masyarakat yang tidak cuba untuk memahami dan menjiwai perasaan insan yang mempunyai kad OKU. Malah ada juga yang sanggup mencuri tempat letak kereta mereka tanpa segan silu. Di manakah kesedaran dan empati kepada golongan ini? Contoh sikap yang bagaimanakah yang kita ingin tunjukkan kepada anak-anak kita? Tepuk dada tanyalah iman.

Buat semua insan istimewa di luar sana, jangan pernah merasa gentar dengan ujian yang melanda. Laluinya dengan kuat dan tabah. Sesungguhnya, hanya kamu yang mampu mengubahnya.

See author's posts


JKM, JPBB agih bantuan kepada penduduk terjejas banjir

LIMBANG: Jabatan Kebajikan Masyarakat (JKM) Limbang dengan kerjasama Jawatankuasa Pengurusan Bencana Bahagian (JPBB) Limbang telah mengagihkan bantuan bekalan makanan kepada mangsa yang terjejas akibat insiden banjir yang berlaku pada 14 hingga 19 November lalu.

Antara kawasan terjejas ialah Kampung Ukong, Tanjong Riman, Tanjong Ungar, Rh. Lucy, Kampung Bukit Batu dan Kampung Bukit Gudang Kawasan Jalan Batu Danau, Kampung Ranggu, Pandak, Medait, Pengkalan Jawa, Pengkalan Madang, Buluh Baloi dan Lubok Bidai.

Menurut Pegawai Kebajikan Masyarakat Limbang Wan Hasif Wan Jamari, bantuan bekalan makanan ini bagi membantu meringankan beban mangsa yang telah terjejas.

“Setakat 23 November, sebanyak 1,914 pek bantuan bekalan makanan telah diagihkan melibatkan 15 kampung.

“Manakala, bagi fasa ke 2 akan dihantar pada hari ini (Khamis) melibatkan 747 pek bagi enam kampung,” katanya pada Khamis.

Turut serta dalam misi penyerahan bantuan makanan ini ialah jabatan dan agensi kerajaan seperti Angkatan Pertahanan Awam Daerah Limbang (APM), Jabatan Imigresen Limbang serta sukarelawan JKM Limbang.

See author's posts


Duterte masih sihat

MANILA: Istana Malacanang semalam meredakan kebimbangan tentang keadaan kesihatan Presiden Filipina, Rodrigo Duterte yang didakwa semakin merosot.

Menurut laporan AFP, jurucakap presiden, Harry Roque berkata, terlalu banyak spekulasi tentang perkara walaupun pada hakikatnya, pemimpin berusia 75 tahun itu sebenarnya sihat seperti biasa.

Desas-desus itu tercetus gara-gara nasihat diberi doktor kepada beliau supaya mengawasi dietnya kerana penyakit Barrett Esophagus berkaitan kerongkong yang didakwa menghampiri barah tahap satu.

“Nasihat itu diberikan sudah lama ketika Duterte masih mengambil minuman alkohol. Beliau sudah lama berhenti tabiat itu sejak bergelar presiden,” ujarnya.

Sebelum ini, Duterte secara terbuka pernah mengakui beliau menghidap beberapa penyakit termasuk masalah tulang belakang dan penyakit autoimun yang merosakkan reseptor otot dan boleh mengakibatkan kelopak mata jatuh atau tubuh menjadi lemah. – AFP

See author's posts


Perkhidmatan Feri Kaba kini beroperasi

KABONG: Perkhidmatan feri jalan pesisir di Sungai Krian atau lebih dikenali sebagai Feri Kaba dekat sini kembali beroperasi semalam selepas perkhidmatannya digantung lebih sebulan lalu ketika pelaksanaan Perintah Kawalan Pergerakan (PKP) sejak 18 Mac lalu.

Satu notis rasmi yang dikeluarkan oleh Jabatan Kerja Raya bertarikh 11 Mei lalu menyatakan perkhidmatan feri di sungai berkenaan akan kembali beroperasi mulai semalam.

Menurut notis berkenaan masa operasi feri tersebut bermula 6 .00pagi hingga 10.00 malam sepanjang Perintah Kawalan Pergerakan Bersyarat (PKPB) Fasa 5 bermula semalam hingga 9 Jun nanti.

Berdasarkan notis yang ditandantangani oleh Pengarah Kerja Raya Sarawak, Datuk Ir. Zuraimi Sabki perkhidmatan feri di beberapa sungai lain juga dinyatakan dengan jelas tempoh masa beroperasi.

Perkhidmatan feri yang tersenarai ialah feri Batang Rambungan, Batang Lupar (Sebuyau /Triso), Batang Saribas, Batang Paloh, Muara Lassa, Batang Igan, Sungai Sian (Bintangor), Batang Kemena (Sebauh), Sungai Lidan (Marudi), Batang Lawas dan Sungai Limbang dan Sungai Krian (Feri Kaba).

See author's posts


Jambatan Batang Paloh bukan janji kosong

PALOH: Projek pembinaan Jambatan Batang Paloh yang menelan kos sebanyak RM298 juta akan menjadi pemangkin pembangunan di kawasan Pulau Bruit khasnya.

Ketua Menteri, Datuk Patinggi Abang Johari Tun Openg berkata, projek pembinaan jambatan sepanjang 1.7 kilometer itu merupakan salah satu penghubung yang sangat penting untuk melengkapkan jaringan jalan pesisir.

Menurutnya, ia juga merupakan salah satu projek jambatan yang akan menghubungkan Tanjung Manis dengan Pulau Bruit.

“Hari ini ada istimewanya, selalunya apabila saya dijemput untuk melancarkan projek, saya mengumumkan projek yang belum bermula. Tetapi hari ini projek (Jambatan Batang Paloh) sudah dilaksanakan, bermakna ia bukan janji kosong.

“Pulau Bruit disambung dengan Daro melalui Jambatan Batang Lassa, Tanjung Manis disambung dengan Paloh melalui Jambatan Batang Paloh. Kawasan ini menjadi sudah setanah kerana dapat dihubungi melalui jambatan,” jelasnya.

Ketua Menteri berkata demikian semasa berucap menyempurnakan upacara Pecah Tanah Jambatan Batang Paloh, di Pulau Bruit, semalam.

Menurutnya, Menteri Infrastruktur dan Pembangunan Pelabuhan, Tan Sri Datuk Amar Dr. James Jemut Masing memberitahu Jambatan Batang Paloh boleh membawa paip besar bersaiz 550 mm.

“Bermakna kalau kita sudah ada grid negeri, bekalan air dapat disambung ke kawasan Pulau Bruit dengan syarat hanya Gabungan Parti Sarawak (GPS) yang dapat melakukan semua ini.

“Apabila bekalan air dan elektrik sudah ada, maka membangunlah kawasan Pulau Bruit ini,” ujarnya sambil mendapat tepukan gemuruh daripada semua tetamu yang hadir.

Katanya, kini hanya terpulang kepada penduduk di kawasan Pulau Bruit untuk mengaturkan yang seterusnya.

“Islam mengatakan Allah SWT tidak mengubah nasib sesebuah kaum, melainkan kaum itu mengubah nasibnya sendiri. Di Sarawak ini GPS mengubah nasib orang Sarawak,” ujarnya lagi.

Tambahnya, Kerajaan GPS mempunyai cara sendiri untuk melaksanakan projek pembinaan jalan raya dan jambatan walaupun kosnya tinggi.

“Kerana ini adalah satu pelaburan yang kita beri kepada penduduk di luar bandar. Apabila penduduk luar bandar sudah ada rangkaian perhubungan seumpama ini, maka nilai tanah akan meningkat, tanah dapat digunakan untuk bercucuk tanam secara moden dan hasil laut dapat kita jualkan,” ujar beliau.

Pada majlis tersebut, Ketua Menteri turut meluluskan peruntukan RM7.2 juta untuk projek menurap jalan ladang dari simpang Sungai Nai ke Penuai sepanjang 10 kilometer, Missing Link di jalan-jalan berturap utara Pulau Bruit sepanjang 1 kilometer (RM3.6 juta), peruntukan untuk rumah panjang dari simpang Sibu Tanjung Manis ke Mupong (RM3 juta) dan jalan dari Sedi ke Sebako (RM5.4 juta).

Turut hadir, Timbalan Ketua Menteri, Datuk Amar Awang Tengah Ali Hasan, Menteri Muda Infrastruktur dan Pembangunan Pelabuhan, Datuk Julaihi Narawi, Menteri Muda Hal Ehwal Korporat dan Unit Komunikasi Awam Sarawak (UKAS) yang juga Ahli Dewan Undangan Negeri (ADUN) Semop, Abdullah Saidol, Ahli Parlimen Igan, Ahmad Johnie Zawawi dan ADUN Daro, Safiee Ahmad.

Oleh Akun Giman

See author's posts